«ҚОСТРУБА»ДА ХАЛЫҚ ПЕНЕН УШЫРАСЫЎ - "Taxtakopir tan'i" gazetasi veb sayti\nSiyosat «ҚОСТРУБА»ДА ХАЛЫҚ ПЕНЕН УШЫРАСЫЎ\n«ҚОСТРУБА»ДА ХАЛЫҚ ПЕНЕН УШЫРАСЫЎ\n20.08.2019 11:12 257 0\nАдамлар менен мүнәсибетте болыў, дәртине, қуўанышына шерик болыў, аўырын жеңил етиўде ҳикмет көп. Буларсыз халықтың қәлбинде шүкиршилик, ертеңги күнге исеним туйғыларын беккемлеў бираз мүшкил.\nБәршемизге мәлим, бүгинги күнде ҳүкиметимиз басшылары тәрепинен республикамыздың ең шетки аймақларында жасап ҳәм мийнет етип атырған халықтың ҳал-жағдайынан хабар алып, олардың күнделикли турмысында ушырасып атырған машқалаларын шешиў бойынша бир қатар жумыслар әмелге асырылмақта.\nЖақында Қарақалпақстан Республикасы Жоқарғы Кеңеси баслығы М.Ерниязов районымыздан жүдә қашықлықта жайласқан «Қоструба» мәкан кеңес пуқаралар жыйыны турғынларының жағдайынан хабар алды.\nХалық пенен ушырасыўға министрликлер, районның сектор басшылары, мекеме, шөлкем басшылары, ғалаба хабар қуралларының ўәкиллери, мәденият хызметкерлери қатнасты.\nУшырасыў даўамында пуқаралар тәрепинен тийкарынан жол қурылысы, медициналық тез жәрдем, билимлендириў ҳәм шарўашылық мәселелеринде мүрәжатлар болды. Сол жердиң өзинде еки машқала өз шешимин таўып, қалған мүрәжатларды орынлаў ушын тийисли тараў ўәкиллерине тапсырмалар берилди.\nЖыйында 14 балаға шаңарақлық балалар бақшасы шөлкемлестирилген болып, сол күни оларға телевизор, гилем саўғаға берилди. Мал шарўашылығы бойынша ветеринария участка пункти жолға қойылып, 2 пуқара жумыс пенен тәмийинленген. 23-санлы мектепке 10 дана компьютер ҳәм компьютерлерди иске қосыў ушын 4 дана аккумлятор, спорт инвентарлары берилди.\n15.02.2017 1242 0\n23.05.2017 1223 44\n23.05.2017 1210 0\n02.02.2017 1181 0\n31.07.2017 1112 0\n19.02.2020 21 0\n19.02.2020 18 0\n19.02.2020 16 0


Қашқадарёда сохта ДХХ ходими ушланди — Sof.uz\nҚашқадарёда сохта ДХХ ходими ушланди\n2.06 09:31 384 Ўзбекистон\nҚарши шаҳрида сохта ДХХ ходими - фуқаро Фурқат Очилов Нишон тумани ички ишлар бўлими профилактика инспекторидан 200 АҚШ долларини олаётган вақтида ушланди. Бу ҳақда ЎзА хабар бермоқда.\nТезкор тадбирда Китоб туманида туғилган Ф.Очиловнинг ёнидан ДХХ Чегара қўшинларининг сохта гувоҳномаси ва бир нечта фуқароларнинг паспорт нусхалари ҳамда фотосуратлари топилди. Шунингдек, у вақтинчалик яшаб келган Нишон тумани «Улуғбек» МФЙдаги уйдан лейтенант унвонидаги ДХХнинг ҳарбий кийими ашёвий далил сифатида олинди.\nМазкур фуқаро муқаддам фирибгарликда айбланган ва унга нисбатан жиноят иши қўзғатилиб, қидирув эълон қилинган.


Агар мияси бўлса… - 7 Сентября 2019 - www.SheJoT.CoM\nГлавная » 2019 » Сентябрь » 7 » Агар мияси бўлса…\nАгар мияси бўлса…\nАрслон ўрмонда фил билан олишиб чарчади. Сўнг тулкини ёнига чақириб:\n— Ҳолдан тойдим. Овга ярамайман. Бор, менга бир эшак овлаб келтир. Биргаликда еймиз,- деди.\n— Амрингиз бош устига, султоним. Турли ҳийлалар билан сизга ҳатто тириклайин келтираман,- дея тулки бир қояга томон югурди.\nҚарасаки, ўтлоқда эгасиз озғин бир эшак юрибди. Ёнига яқинлашиб, қуюқ салом берди. Ва уни аврай бошлади:\n— Бу қуп-қуруқ текислиқда ёлғиз ўзинг нима қилаяпсан, эй дўстим?\n— Шу ҳолимга шукр қиламан. Ризқни Аллоҳ беради. Шикоятим йўқ, куним ўтиб турибди. Жон берган Аллоҳ, озуқа ҳам беряпти.\n— Эй жаноб! Сенинг бу таваккалинг жуда кам одамда топилади. Жуда кам бўлган нарса эса йўқ ҳукмидадир. Бу йўқлик атрофида тентираб юриш аҳмоқлик саналади.\nБу сўзларни эшитган эшак такрор жавоб берди:\n— Гапинг тўғри эмас. Шуни билки, бутун ёмонликлар очкўзликдан келар. Қаноатдан ҳеч ким ўлмаган, ҳирсдан эса ҳеч ким султон бўлмаган. Тулки эшакнинг сўзини бўлиб:\nАллоҳ инсонларга ўзларини ўзлари ҳалок этмасликка буюради. Шу қуруқ қояликдан иборат чўлда сабр килмоқ аҳмоқлиқдир. Кел, ўтлоққа кўчгин. Билсанг, у ерда қанча ўт-ўланлар, оқар сувлар бор,- деди.\nТулки турли сўзлар билан эшакни авраганча етаклаб, тўғри арслоннинг уйига судради. Арслон эшакни кўрар кўрмас ўкира бошлади. Буни эшитган эшак жон ҳолатда ортга қочди. Тулки унга етиб олиб:\n— Ҳой содда ва гўл махлуқ! Нега қочаяпсан. Эшитилган товуш, сенинг ваҳиманг, ҳаёлингдир. Эндигина майсазорга келгандик-ку. Сен эса қўрқдинг, қочдинг,- деди.\nТулки яна минг бир ёлгон билан эшакни ўзига эргаштирди. Арслоннинг уйига олиб борди. Арслон эшакни ғажиб, қорнини тўйдирди. Сўнгра арслон сув ичиш учун ғордан чиқди. Тулки арслоннинг йўқлигидан фойдаланиб, эшакнинг мияси ва ўпкасини еди. Арслон қайтгач, тулкидан сўради:\n— Бунинг мияси қани?\n— Эй, султоним! Агар эшакнинг мияси бўлса, ўша даҳшатли ўкирикни эшитгандан кейин яна бу ерга, сенинг остонангга қайтиб келармиди?\nКатегория: HIKOYALAR / ХИКОЯЛАР | Просмотров: 57 | Добавил: iphone | Рейтинг: 0.0/0\nHomilador bo'lish uchun nima yeyish kerak?


Мағлубиятдан кейинги кайфият "об-ҳавоси" | ФайзБоғ\nКеча Ўзбекистон миллий терма жамоаси Эронга ютқазиб, форсларга Жаҳон чемпионати чиптасини совға қилишди. Барака топ, азаматлар! Рўзадор эронликларга жуда савобли “туфҳа” бўлди. Мағлубиятдан кейин бечора ўзбек футбол мухлислари ўз муносабатларини қай тариқа “изҳор қилишди”? Ижтимоий тармоқлар оралаб, ана шу “изҳорлар гулдастаси”ни тузиб чиқдим.\n*Ўзбекистон футболи уни севадиганлар, унга жонини берадиганлар, унга вафодорларга муҳтож. Ҳиёнат қиладиганларга эмас. Қачон Президентнинг Ўзлари назоратга олсалар, ўшанда ҳаммаси ўзгаришига умид қилса бўлади. Бу менинг шахсий фикрим! (Санъат Шарипов)\n*Асабни асранглар! Бабаяниям, бошқасиям жониларга оро кирмайди. Биз аввал дарвозага тўппа-тўғри тепишни ўрганайлик, кейин бир гап бўлар. Кейин яна бир гап: эронлик футболчиланинг кўпчилиги рўза тутган экан. Шу ҳолатида ҳам 90 дақиқа тиним ва чарчоқ билмади. (Камолиддин Алимов)\n*Болаликдаги футболчи булиш орзуси армон булганига бугун яна бир бор шукур этмок лозимдир…(Баҳриддин Чустий)\n*2018 йил Россияда ўтиши белгиланган Жаҳон Чемпионатига чиқолмаслик нафақат Бабаяннинг, менинг ҳам қўлимдан келарди. (Ботиржон Эргашев)\n*Туф, санга, Бабаян! Тфу, санга, МТЖ! (Хуршид Далиев)\n* Эроннинг мураббийси кимсан Карлуш Кейруш, Фергюссоннинг шогирди. Бизнинг Бабаян эса…Узр, ошпазларни танимайман! (Баҳодир Маҳмудов)\n* Ўзбекистон жаҳон чемпионатига чиқмайди, лекин ким чиқишини аниқлаб беради… (Навқирон)\n*Илтимос аҳли твиттер, Бабаянни эшшак, деб эшшак бечорани ҳақорат қилманғизлар… (Квартет)\n*-Бабаян деганлари ким бобо?\n-32 млн. одамни сўкишга мажбур қилган рекордчи. У Гиннесга кирди яқинда. (Хуршид Абдурашид)\n*Мен барибир ўша фикримни қайта-қайта таъкидлайвераман: токи ўйиндаги натижасига қараб ҳақ тўлаш тизими жорий этилмас экан, бу соҳадаги текинтомоқ қийшиқоёқ пайтавақулоқ мешқорин миллионерлар фақат халқнинг пулини еб ётаверишади! (Ҳамидбек Юсупов)\n*Эээээхххх Ўзбекистон жаҳон чемпионатига чиқади деб опоғдадам ўлиб кетди. Дадам 60 га кирди. Мен 38 га кирдим. Ўглим 17 га кирди. Ҳамма Россияга футбол ўйнагани борса, ўзбеклар ишлагани боради, ҳар доимгидек. (Оятуллоҳ Ҳамидий)\n*Эрон т.ж. — Бабаян т.ж. 2-0\nP/S: Ҳар бир ишда ҳикмат бор-ку, энди Бабаян кетар, а? (Темур Малик)\n*Иккита ўйин! 180 дақиқа! Эрон дарвозаси томон битта ҳам аниқ зарба бера олмаган бўлсак-да, Игорь Сергеев ҳар иккала ўйинда ҳам тўлиқ 90 дақиқадан майдонда тўп сурди. No comment… (Темур Малик)\n*Бундай ўйин билан Россияга фақатгина ишлагани келиш мумкин! (Ғанишер Байдуллаев)\n*Бразилиядан яхши 11 питболчини обкелиб, термага ўйнатиш керак! Ия, унда ўзимизни футболчилар нима қилади? Доимгидай, чойхонасида ошини еяверади:) (Дима Қаюм)\n*Бабаян «Футбол фалсафамиз бор» деган экан. У шунчаки адашган. «Сафсата» ўрнига «фалсафа» сўзини айтиб юборган. (Ўткир Қаламтебратар)\nХуллас, ана шунақа гаплар! Шу кетишда, Хожибой Тожибоев айтгандек, ўзимизни аэропортга ҳам чиқолмаймиз, шекилли!\nЛОЛ ҚОЛГАН ҚЎШНИ


Дискотекага борамизми? - www.ziyouz.uz\nБош саҳифа Оила ва жамиятДискотекага борамизми?\nБиз кечаси кўчалар, бинолар, бозорлар, умуман, ҳаммаёқ жим-жит, кимсасиз бўлишини табиий қабул қилишга кўникканмиз. Тўғри-да, тунда ким ҳам (агарда кимнингдир қаердадир зарур иши бўлмаса) кўчага чиқарди, ахир сутканинг бу пайти уйқуга бағишланади. Лекин шаҳарда (сўнгги пайтда «шаҳарлашаётган» қишлоқларда ҳам) шундай жойлар борки, агар тунда у ерда ҳеч ким бўлмаса, кўпчиликнинг таажжубига сабаб бўлади. Бундай жойни дискотека ёки оддийгина қилиб, «тунги клуб» деб аташади. Ғарбча юриш-туришнинг салбий томонларини хуш кўрувчиларнинг айтишларича, «ҳеч кимнинг тергови ва қаршилигисиз, мириқиб дам олиш мумкин бўлган» дискотекалар баъзи ёшларнинг севимли масканига айланиб улгурган.\nДискотекага ким, нима учун боради?\nТунги клубларга айрим йигитлар кўпинча замонавий, ёшлар жаргонида айтганда, крутой бўлиш учун борадилар. Қолаверса, ана шу «крутойлар»га тақлид қилувчилар ёки улар олдида «обрўли» бўлиш учун борадиганлар ҳам оз эмас. Қизиғ-а, обрў олифтагарчилик билан белгиланса!\nҚизларнинг эса тунги клубга боришларига яна бир сабаб бор: кўпгина дискотекаларга кириш қизлар учун бепул.\nДискотека ихлосмандларининг айтишларича, бу ерда улар «эмин-эркин», истаган ишини қила олишлари мумкин экан.\nАвваллари дискотекага, асосан, 18 — 30 ёш орасидагилар боришарди. Кейинги пайтларда эса бундай клубларда ҳаттоки, ўспиринларни ҳам топиш мумкин…\nЯқинда дискотека ҳақида аниқроқ тасаввур ҳосил қилиш учун ҳам у ерга бордик.\n… Номидан ғирт европача руҳ сезилиб турадиган клублардан бири ёнидаман. Бир тарафида бўйи узун барзанги турган кассага кўзимни чирт юмиб, анчадан бери асраб юрган пулимни узатдим. Шундан сўнггина ҳўмрайиб турган барзанги сал илжайгандай бўлиб, мени ичкарига киритди.\nКиришим билан димоғимга «гуп» этиб сигарета ва ҳар хил атир-упа қоришиб кетган ёқимсиз, дим ҳаво урилди. Зал қоронғи, бир бурчагида Ди-Джей пластинкани чийиллатиб, «Ҳей биродар, говдейни кўтар!» деб бошланадиган Шаҳриёр реппернинг ашуласини қўймоқда. Ора-чорада Ди-Джейнинг «Йўу! Йўу!!!» деган «ҳайқириғи» йиғилган қизларнинг баланд чийиллашларига, йигитларнинг тушунарсиз қилиқларига (ҳарҳолда, уларнинг кўзни юмиб, қўлларни баландга кўтарган ҳолда «сўнгги урф»да ўйнаб, увиллашларини тўғри тушуниб бўлмайди) сабаб бўлаяпти. Билсам, бундай пайтларда, одатда, зал «жонланар» экан.\nАста-секин, шовқиндан том битай, деган қулоқларимни ушлаган ҳолда, четроққа ўтиб, бир жойга ўтирмоқчи эдим ҳамки… ҳамма жой «дил»ларидагини «рўёбга чиқараётган» «севишганлар» билан банд эканлигини кўриб, ўзимдаги «қанақасига ёшлар дискотекада эркин бўлишлари мумкин экан?» деган саволга жавоб топгандай бўлдим…\n«Шовқин+сигарет+бир балолар» ҳидидан «бунёд бўлган» қуюқ туман,«эркин» ёшларнинг «эркинлик»лари, «рақс»га тушаётганларнинг бачкана қилиқларидан чарчаганимдан, бир пиёла сув ичиш учун барга яқинлашдим. Шундагина пулларимни кириш чиптаси учун сарфлаб бўлганим сезилиб қолди. Нархларни қаранг: «Кока-кола» (250гр.) — 500 сўм (1 литрлиги 1200 сўм. 1,5 литрлигини айтмай қўя қолай), «Нестле» суви (ярим литрлиги) — 600 сўм. «Балтика» пивоси «атиги» 2500 сўм турар экан. «Арзон» нархлар рўйхатини анча давом эттириш мумкин. Хуллас, йўлкирага ажратиб қўйган пулимни «Нестле»га сарфлашга мажбур бўлдим…\n……Бир маҳал, сув ича туриб, ҳамманинг баланд овозда бақиришларидан чўчиб, барчанинг нигоҳи қадалган томонга қарадим. Шундан кейингина боядан бери аллақандай труба ўрнатилган саҳна ёнидаги иккита қизнинг нега ўйнаб турганини тушуниб етдим. Улар аста-секин рақсга монанд, ўша трубага осилган ҳолда ўз кийимларидан «халос» бўла бошлашди… Йигитларнинг бундан оғзи қулоғида, ўртада эса «қиз»ларга «қистир-қистир» авж олиб кетди. Бироқ бояги барзангига ўхшаш биттаси «стрип-раққосалар»га ҳеч ким тегинмаслиги учун кўз-қулоқ бўлиб, «умидли кўзлар»нинг «ният»ларига тўсиқ бўлиб турди. Аммо шу пайт бирдан саҳнага томошабин «шоввоз» талпиниб чиқди. (Афтидан, у маст бўлса керак, йўқса, барзангидан қўрққан бўларди.) Ана шунда томоша бошланиб кетди-ку! Ҳалиги барзанги «шоввоз»ни кўчага олиб чиқиб, шунақанги дўппосладики, кўриб, «бояқиш, онасидан туғилганига пушаймон бўлиб кетди-ёв!»деб ўйладим.\nБироздан сўнг, томошадан катта «таассурот» олганлар залга қайтиб, ўйин-кулгуни давом эттиришди. (Бироқ менинг аҳволим дам олаётган инсонга ўхшамасди.)\nСтрип-шоу «тадбир»нинг ҳали ҳолваси экан. Кейинги томошани бемалол майнавозчилик, деб атаса бўлади.\nИккинчи (ёки учинчи) томоша\nШоу бошловчиси саҳнага иккита бақувват йигитни таклиф қилди. Барча рақсга тушаётганлар саҳна атрофига йиғилдилар. Бошловчи тантанавор овозда икки «йигитнинг гули»ни таништиргач, уларга шарт қўйди. Шарт «моҳияти»га кўра, икки «қаҳрамон» ашулага монанд бирма-бир ўз кийимларидан халос бўлишлари керак эди. Ғолиблик — энг чиройли «ечиниш»ни амалга оширганга берилади. Шундай қилиб, «йигитлар» шунақанги бачкана, эркакка хос бўлмаган қилиқлар билан «қимирлай» бошладиларки, уятдан, менимча, фақат мен ерга кириб кетай, дедим.\nВа ниҳоят, «ғолиблик» ўзини Мусулмон(!) деб таништирган «йигит»га насиб этиб, у «Куннинг қаҳрамони»га айланди. Мусулмонга энди йил бўйи бу клубга истаган пайтида бепул кириш ҳуқуқини берувчи чипта берилди.\nШундан сўнг, кечанинг кейинги қисми бошланди-ю, «севишганлар» валсга туша бошлашди. Тўғриси, буни валс, деб ҳам бўлмасди. Уни кўпроқ «бир-бирига суйкалиш» маросими десак, ҳақиқатга ОЗГИНА яқинлашган бўламиз…\nДискотекадан кейинги ўйим\n… Эртаси куни кечаги «байрам»дан бошим оғриб, уйқудан турдим. Уйга яёв қайтганимдан оёғим ҳам оғриб қолибди, бу ҳам етмаганидай, онамдан уйга кеч келганим учун «эшитганларим»нинг «давоми»дан ҳам баҳраманд бўлдим…\nБироқ дискотекага борганимдан афсусланмайман. Боиси, бу жойнинг қай даражада маънавий бузуқ жой эканлигини, миллатимизга хос бойликларни емираётганини чуқурроқ ҳис қилдим. Энг афсусланарлиси, ўзига кундан-кунга кўп ёшларни жалб этиб бораётган бу жойга қарши чора кўриш деярли мумкин эмаслигида. Демократиянинг, инсон ҳуқуқлари доирасининг маълум бандларига кирадиган тартиб-қоидалар ушбу масканларнинг Бизга дахлсиз бўлишига монеълик қилади. Ушбу қийин, чигал муаммонинг қандай ҳал қилиниши — жамиятнинг маънавий савиясига боғлиқ. Бас, бу муаммонинг қонуний ечими мураккаблигича қолаётган экан, уни бартараф этишнинг киши руҳига таъсир этувчи, миллий манфаатлар кўзланган йўллари изланиши лозим. Шу жумладан, муаммо ечими оилада, ота-она тарбиясида, маҳалла, ёшлар атрофидаги муҳитда, қолаверса, ўқув масканларида, таълим бераётган устозлар эътиборлилигида…\n← Аввалги Аввалги Болангизни тажовузлардан асранг!\nКейинги → Кейинги: Одамийлик кўрки ёхуд саломлашиш хусусида


hidoyat.uz – “Мовароуннаҳр” нашриётининг сайти - ОБОД ЮРТ ИСТИҚБОЛИ\n2016 йил 29 феврал\nЮртимизда азал-азалдан фарзанд тарбияси, одоб-ахлоқига катта эътибор берилган. Қуръони карим, ҳадиси шариф ҳамда улуғларнинг ўгитларида инсон маънавий камолотининг асоси бўлган одоб-ахлоқ ва тарбиянинг барча жиҳатлари ўз ифодасини топган.\nХалқимизда “Бир болага етти маҳалла ота-она”, деган мақол бор. Шунинг ўзидан ҳам ота-боболаримиз фарзандларнинг жисман ва маънан соғлом бўлишига қанчалик эътибор берганини билса бўлади. Ҳадиси шарифларда инсонларнинг яхшилари гўзал хулқли ва чиройли муомалали кишилар экани таъкидланади. Бир ўринда: “Ҳеч бир ота-она ўз фарзандига гўзал одобдан кўра яхши нарса қолдирмайди”, дейилади (Имом Термизий).\nФарзанд тарбияси яхши йўлга қўйилган юрт равнақ топади. Бугун мамлакатимизда ёшларнинг илм олиб, ҳунар ўрганиши учун яратилаётган шароитлар ҳам келажагимизга қўйилган муносиб қадамдир. Чунки эртанги кунимиз билимли, салоҳиятли фарзандларимизга боғлиқ.\nМуҳтарам Юртбошимиз таклифларига биноан 2016 йил мамлакатимизда “Соғлом она ва бола йили” деб эълон қилинди. Бу таклифни барча юртдошларимиз қатори биз – диний соҳа ходимлари ҳам беҳад мамнунлик билан кутиб олдик. Зеро, муқаддас динимиз онани авайлашга, бола туғилмасидан анча олдин унинг жисман соғлом, маънан етук бўлиши учун қайғуришга буюради.\nИслом таълимотида бола туғилганидан кейинги парваришига ҳам эътибор қаратилади, бола она сути билан озиқланиши қанчалик муҳимлиги алоҳида таъкидланади: «Оналар болаларини тўла икки йил эмизадилар. (Бу муддат) эмизишни камолига етказишни истовчилар учундир. Уларни (оналарни) меъёрида озиқлантириш ва кийинтириш отанинг (эрнинг) зиммасидадир» (Бақара, 233).\nҲазрат Умар ибн Xаттоб (розияллоҳу анҳу) даврида фарзанд кўрган оилага ҳар бир туғилган бола учун давлат томонидан юз дирҳам миқдорида нафақа ажратилади. Улғайгани сайин нафақа миқдори ҳам кўпайиб борарди. Бу тартиб ҳазрат Усмон, ҳазрат Али (розияллоҳу анҳум) давридан кейин ҳам давом этди. Мазкур маълумотлар ҳам динимизда ёш авлодга ғамхўрлик нафақат оила, балки жамият миқёсида аҳамиятли бўлганига далолат қилади.\nРасулуллоҳ (соллаллоҳу алайҳи ва саллам): “Боласининг яхши ишида кўмаклашган отага Аллоҳнинг раҳмати бўлсин”, деганлар (Ибн Xиббон).\nАнас ибн Молик (розияллоҳу анҳу)дан ривоят қилинади: «Бир аёл Ойша (розияллоҳу анҳо) ҳузурига келди. Ойша (розияллоҳу анҳо) унга уч дона хурмо берди. У болаларига бир донадан xурмо бериб, ўзига ҳам бир дона олиб қолди. Болалар хурмони еб бўлиб онасига қарашди. Шунда аёл xурмони иккига бўлиб, болаларига яримтадан берди. Ойша (розияллоҳу анҳо) воқеани Пайғамбаримиз (соллаллоҳу алайҳи ва саллам)га сўзлаб берди. Шунда Расулуллоҳ (соллаллоҳу алайҳи ва саллам): “Нега ажабланасан? Зеро, аёлнинг фарзандларига меҳрибонлиги туфайли Аллоҳ ҳам унга раҳм қилади”, дедилар» (Табароний).\nИслом динида етимларга ҳам алоҳида эътибор қаратилади, уларга меҳр ва мурувват кўрсатишга тарғиб қилинади. Жумладан, Расулуллоҳ (соллаллоҳу алайҳи ва саллам): “Етимни қарамоғига олган одам мен билан жаннатда шундай бўлади”, деб икки бармоқларини бир қилиб кўрсатганлар (Имом Термизий).\nИслом аёллар, кексалар ва гўдакларга, тинч аҳолига ва ҳатто мевали дараxтларга, ҳар қандай ҳолатда ҳам зарар етказмасликка ундайди. Бугун дунёда рўй бераётган қўпорувчилик, тинч аҳолини портлатиш ва ёш болаларни ўлдириш, улардан қурол ўрнида фойдаланиш каби ҳолатлар динимиз таълимотига мутлақо зиддир.\nШунинг учун, энг аввало, ўзимиз юртимиздаги тинчлик ва хотиржамликнинг қадрига етиб, шукронасини қилиб, бу кунларга осонликча эришилмаганини унутмаслигимиз ва буни фарзандларимиз қалбига ҳам сингдиришимиз керак. Ёшлар – бизнинг келажагимиз, уларнинг таълим-тарбиясига эътибор берсак, келгусида улар ўйлаганимиздек баркамол кишилар бўлишади, иншоаллоҳ.\nИнсон борки, орзу-умидларга талпиниб яшайди. 2015 йилда халқимиз улкан марраларга эришди. Янги 2016 йилда эса мақсадлар янада юксак. Ана шу улуғвор мақсадлар рўёбига муносиб ҳисса қўшиш барчамизнинг муқаддас бурчимиздир.\n610 марта ўқилган.


09:20 / 04.01.2018\nАҚШ президенти Дональд Трамп вақтида АҚШда 29022 қочқин қабул қилинди. Бу эса охирги 15 йил ичидаги энг паст кўрсаткич ҳисобланади. Бу ҳақда давлат департаменти маълумотларига асосланиб USA Today нашри хабар берди.\nНашрнинг ёзишича, охирги марта бундай кам сондаги қочқин 2002 йилда қабул қилинган. Ўшанда 2001 йил 11 сентябрдаги терактлардан кейин қочқинлар қабул қилиниши анча қисқарган.\n“Жорж Буш ва Барак Обама президентлиги вақтида қочқинларни қабул қилишга квоталар йилига 70-80 минг киши атрофида бўлган. 2016 йилда ўз давлатларида сиёсий, миллий, диний ва бошқа сабабларга кўра таҳқирланадиган кишиларга мўлжалланган бу дастур бўйича 94,8 минг киши қабул қилинган”, дейилган хабарда.\nНашрнинг эслатишича, Трамп сайловолди кампаниясидаёқ АҚШнинг иммиграция сиёсатини қатъийлаштиришга ваъда берган. Трампнинг таъкидлашича, мамлакатга қочқинлар кўринишида террорчилар кириб олиши мумкин. Октябрда Трамп 2018 молиявий йилда энг кўпи билан 45 минг қочқинни қабул қилишга рухсат берувчи фармонни имзолаган.\nНашрнинг таъкидлашича, бу фармон билан 11 та давлат – Миср, Эрон, Ироқ, Ливия, Мали, Шимолий Корея, Сомали, Судан, Жанубий Судан, Сурия ва Яман фуқаролари қочқинчлар дастури бўйича АҚШга кўчиб ўтиш имкониятидан деярли маҳрум этилдилар.\n“Бу давлатлар фуқаролари АҚШда 2017 йилда қабул қилинган қочқинларнинг 44 фоизини ташкил қилади”, дейилган нашрда.


Европа Иттифоқи Fake News'га қарши ишчи гуруҳи ташкил этди\n21 феврал 2019, Тошкент вақти: 15:30\nЕвропа Иттифоқи экспертлари 15 январь куни ишчи гуруҳи таркибида биринчи марта Fake News, яъни ёлғон хабарларга қарши кураш масаласига бағишланган йиғилиш ўтказди.\nМазкур гуруҳ Европа Иттифоқининг фейк хабарларга қарши кураш стратегиясини ишлаб чиқишга ўз ҳиссасини қўшиши лозим.\nЕвропа Иттифоқининг рақамли иқтисодиёт бўйича махсус вакили Мария Габриэль мазкур ишчи гуруҳга экспертлар жамланаётганини 2017 йилнинг ноябрида эълон қилган эди. Шундан сўнг ишчи гуруҳга номзод сифатида 300 эксперт кўрсатилган. Улардан 40 нафари ишчи гуруҳи таркибига киритилган.\nМария Габриэль йиғилишдан сўнг матбуотга берган суҳбатида фейк хабарлар сўнгги йилларда “ташвишланарли даражада тез тарқалаётгани”ни, ёлғон маълумотлар демократик жамиятни ва демократик қадриятларни қўпоришга қаратилганини айтди.\n-Ҳеч ким одамларни қандайдир янгиликка ишониш ёки ишонмасликка мажбур қила олмайди. Лекин Европа Иттифоқи даражасида ёлғон маълумотлар тарқалишига қарши чораларни кўрмасак, бу таҳдид тобора кучайиб бораверади,-деди Мария Габриэль.\nФейк хабаларга қарши кураш бўйича ишчи гуруҳи таркибида AFP ва ARD каби нуфузли медиа ҳамда Facebook, Google, Twitter каби интернет ширкатлар вакиллари ҳам бор.


Тўрт сценарий. АҚШ Афғонистонни тарк этса нималар бўлиши мумкин?\nЖаҳон 09:19 / 01.05.2021 81213\nАмерика Қўшма Штатлари ва «Толибон» вакиллари томонидан 2020 йил 29 февралда тузилган шартномага кўра, АҚШ ҳамда НАТО иттифоқчилари 14 ой ичида ўз қўшинларини Афғонистон ҳудудидан олиб чиқиши назарда тутилган эди. Бу жараён сайловларда Жо Байденнинг ғалабасидан кейин савол остида қолганига қарамасдан, АҚШнинг янги президенти 2021 йил 11 сентябргача барча қўшинлар Афғонистондан олиб чиқилишини маълум қилди.\nХалқаро терроризм маркази сифатида эътироф этиладиган, гиёҳванд моддалар етиштиришда юқори ўринларда борувчи ва 30 йилдан ошиқ вақт давомида фуқаролар уруши гирдобида бўлган Афғонистон халқаро аксилтеррор кучлар чиқиб кетишидан сўнг минтақадаги сиёсатга сезиларли таъсир кўрсатиши мумкин.\nБиринчи сценарий: «оптимистик тараққиёт»\nШуниси аниқки, Қўшма Штатлар ҳарбий контингентининг эвакуация қилиниши мамлакатни сиёсий вакуум ҳолатида қолдириб кетади. Агар расмий ҳукумат ва «Толибон» вакиллари ўзаро келишувга эриша олса ҳамда халқаро шартномада келишилган бандларга амал қилишса, Афғонистон тинчлиги ва тараққиёти учун хизмат қиладиган кенг кўламли ислоҳотларни бошлаш имконияти яратилади. Бунинг учун, авваламбор, расмий Кобул ва «Толибон» вакиллари давлат тузилиш шакли, бошқарув тизими ва халқаро ҳамкорлари борасида ягона келишувга эришиши талаб этилади.\nВаҳоланки, ушбу масалада бир-бирига қарама-қарши бўлган саволлар бисёр: Афғонистон федерацияга айлантириладими ёки республикалигича қоладими? Давлат бошқарув шакли «Толибон» талаб қилаётгандек диний йўналишда қуриладими ёки дунёвий бошқарув амалиёти қўлланадими? Агар дунёвий давлат бўладиган бўлса, «Толибон» «янги ҳаёт тарзи»га қанчалик толерантлик кўрсата олади? Асосий халқаро ҳамкор сифатида «Толибон» хоҳлаётган Покистон танланадами ёки расмий ҳукумат алоқаларини ривожлантириб бораётган Ҳиндистонми? Ҳолбуки, Ҳиндистон ва Покистон геосиёсий нуқтайи назардан стратегик рақиб давлатлар ҳисобланишади.\nИккинчи сценарий: «Вьетнам синдроми»\nҚўшма Штатлар томонидан қолдириладиган сиёсий вакуум минтақадаги ўзининг йирик дастурларини илгари сураётган Хитой томонидан тўлдирилиши мумкин. Айнан Афғонистон ҳудудига кирувчи Ваҳан коридори тарихан Буюк ипак йўлининг тоғлар орасидан кесиб ўтувчи дараси бўлган. Пекиннинг ушбу йўл орқали савдо-сотиқ ва инфратузилмани қайта тиклаш борасидаги амбициялари Хитой ҳукуматининг Афғонистон борасидаги сиёсатини фаоллаштириши мумкин. Шунингдек, дунёда етакчи давлатга айланишга уринаётган Хитой шу орқали шарқий чегараларида ўзига хос «буфер зона» ҳам яратиб олади. Лекин айнан нега Қўшма Штатлар стратегик рақобатчисига Афғонистон бўйлаб ҳаракатланиши учун «яшил йўлак» очиб берди?\nЖавоби эса, тарихчилар яхши билганидек, афғон халқларини индустриал дунёнининг ҳеч бир «буюк давлати» таслим эта олмаганидадир. Буюк Британия уч марта (1839-1842 йиллар, 1878-1880 йиллар, 1919 йил) Афғонистонда мағлубиятга учраган бўлса, собиқ иттифоқ ўзининг 10 йиллик (1979-1989 йиллар) ҳарбий ҳаракатлари давомида сезиларли натижага эриша олмаган. Аксинча, афғон уруши Собиқ Иттифоқ учун 15 000га яқин ҳарбий хизматчининг ҳаёти йўқотилиши ва иқтисодиёти сезиларли заифлашуви билан якунланди. Айрим таҳлилчиларнинг фикрича, айнан Афғонистондаги уруш собиқ иттифоқнинг таназзулига сабаб бўлган.\nАмерика Қўшма Штатлари, бир қутбли дунё тартиботининг ягона «superpower» давлати 2001 йилдан бери 20 йил давомида 1 триллион доллардан ошиқ бўлган маблағ сарфлади. Ҳолбуки, Афғонистондаги урушда кўрилган зарар ҳамда Ироқ урушидаги молиявий йўқотишларни қўшиб ҳисоблаганда, Қўшма Штатларниг энг оғриқли муаммосига айланган ички инфрастуктурани қайта тиклаш ишларини қоплаши мумкин эди.\nАгар Хитой оптимистик таҳлилларга таянган ҳолда, АҚШ тақдим этаётган имкониятдан фойдаланса, иқтисодиёти узоқ муддатли харажатларга сабаб бўлувчи тузоққа тушиш эҳтимоли мавжуд. Ваҳоланки, бу каби тажрибаларни АҚШ Вьетнамда (шунинг учун «Вьетнам синдроми» дейилади) ва советлар давлати Афғонистонда бошдан кечирган.\nУчинчи сценарий: «Россия-Толибон қарама-қаршилиги»\nВьетнам урушидаги истиқболсизликни сезган Вашингтон 1969-1972 йиллар давомида Америка контингентини қисқартириши, якунда социалистик Вьетнам қўшинларининг жанубга шиддатли ҳужуми ва Жанубий Вьетнам давлатининг қулаши билан якунланган эди. Шаклан иккинчи сценарий каби «Вьетнам синдроми»га боғлиқ бўлса-да, шартлари қисман ўзгаради. Расмий ҳукумат ва «Толибон» ягона келишувга эриша олмайди, Хитой ҳам Афғонистонда тезкор ғалаба қозониш мумкинлиги ҳақидаги бошқа «буюк давлатлар» қилган ва якунда хато бўлиб чиққан оптимистик қарашларни амалда қўллашдан бош тортади, сиёсий-тарихий таҳлиллардан келиб чиқиб Афғонистон ишларига аралашмайди ҳамда сиёсий бўшлиқ сақланиб қолади.\nҚўшма Штатлар радикал жангарилар ва шимол ўртасида ўзига хос деворни олиб ташлайди, яъни қўшинларини олиб чиқиб кетиши оқибатида «Толибон»нинг худди Вьетнам социалистларининг АҚШ қўшинлари кетганидан сўнг жадаллашган ҳарбий ҳаракатлари каби фаоллашуви, 1990-йилларда Шимолий Кавказда бўлгани каби Россиянинг жануби ва Кавказ ҳудудларига таъсир этиш эҳтимоли ошади. Натижада эса, Москванинг хавфсизлик сиёсатида Туркия, Покистон, Эрон ва Марказий Осиё республикалари билан халқаро муносабатларни ривожлантириш муҳим ўрин тута бошлайди.\nТўртинчи сценарий: «Янги Судет тактикаси»\n1938 йил Германиянинг Мюнхен шаҳрида бўлиб ўтган халқаро конференцияда Ғарбнинг «буюк давлат»лари агрессия хавфи кучайиб бораётган Германиянинг ҳарбий истилоларини шарққа буриб юбориш мақсадида Чехиянинг Судет ҳудуди немисларга берилишига рози бўлишади. Бу уриниш гарчи Иккинчи жаҳон урушини тўхтатиб қола олмаган бўлса-да, Ғарб давлатларининг бу каби сиёсий ўйинлари шарқий фронтни асосий фронтга айлантирганди. Натижада, советлар давлати урушни энг кўп қурбонлар билан якунлади.\nБу сценарийни учинчи сценарийнинг мантиқий давоми сифатида кўриш мумкин. Афғонистондаги вазият беқарорлашуви ва бундай хавф Марказий Осиё, Кавказ ва Россиянинг жанубий ҳудудларига тарқалиш эҳтимоли Кремлни жанубий чегараларга катта эътибор қаратишга мажбур этиб туради. Якунда эса Вашингтон сўнгги ойларда рус ҳарбийлари босими остида қолаётган Украина, Болтиқбўйи ҳамда Шарқий Европанинг НАТОга аъзо давлатларини Москванинг асосий сиёсий амбицияларидан озод қилишга муваффақ бўлади. Шу йўл билан АҚШ Европадаги яқин иттифоқчиларини сиёсий рақобатчиси Россия тазйиқидан қутқариб олиши мумкин бўлади.\nХулоса қиладиган бўлсак, юқоридаги тўрт сценарий ҳозирда мавжуд маълумотлардан келиб чиқиб қилинган таҳлилдан иборат, холос. «Қора оққуш эффекти» каби ҳодисалар рўй бермаслигини инкор эта олмаймиз, яъни давлатларнинг қарор қабул қилувчи гуруҳлари кутилмаганда биз ўйламаган юришларни амалга оширишлари мумкин. Бироқ шуни унутмаслигимиз керакки, сценарийларнинг содир бўлиш эҳтимоли АҚШ ўз сўзларини бажарган ҳолда Афғонистон контингентини ёпгандагина пайдо бўлади.\nШаҳбоз Жўраев ва Достон Аҳроров, Халқаро муносабатлар бўйича мустақил тадқиқотчилар\n23:53 / 17.05.2021 2323\n23:34 / 17.05.2021 697\n23:21 / 17.05.2021 2767\n23:19 / 17.05.2021 678\n23:17 / 17.05.2021 4926


Беҳбудий дейдилар: "Дунёда турмоқ учун дунёвий фан ва илм лозимдур" - zarnews.uz\nБир карра диққат қилиб, маҳалла, кўй ва қишлоқ халқларига қаралсун. Авомлик, беилмлик нақадар кўпайган. Биз мусулмонмиз, мусулмонликка илм лозим, амал лозим. Ўқумоқ керак! Нима учун бошқа миллатларда юза бир нафар бесавод йўқ экан, биза эса бир нафар саводлик йўқ?\nБошқа миллатларнинг ёш болалари мактабда, лекин бизники ҳаммолликда. Бошқа миллат уламосига тобе, бизнинг уламо билъакс авомга тобедир. Бунинг охири харобдур. Йигирма, ўттиз сана (йил) яна ёмонроқ бўлур. Мусулмонлик илм ва адаб ила қоим, миллаб, ахлоқ, фазл ва ҳунар ила боқий қолур.\nТўпловчи: Нусрат РАҲМАТ.


ИНСОНИЯТ КЕЛАЖАГИ: У ҚАНДАЙ БЎЛИШИ ҲАР БИРИМИЗГА БОҒЛИҚ\nКонференция: БУНЁДКОР ЖАМИЯТ. УНГА ЭРИШИШ ЙЎЛЛАРИ 15 май, 2021\nҲар ким бахтли бўлишни истайди. Аммо биз жамиятимизни бахтли дея оламизми? Ҳар ким, албатта, ўзи, оиласи ва қолган барча одамлар бахтиёр бўлган дунёда яшашини хоҳлайди. Лекин бугун биз қандай дунёни кўриб турибмиз? Биз инсоният учун қандай келажакни хоҳлаймиз?\nЗамонамизнинг ҳақиқати: ҳарбий таҳдидлар ва можаролар, геосиёсий тангликлар, миллионлаб қочоқлар, очликдан ўлаётган болалар, иқтисодий инқирозлар - буларнинг барчаси одамзод олдига цивилизациянинг омон қолиши ёки ҳалок бўлиши ўртасидаги танловни кўндаланг қўяётган, шиддатли ўсиб бораётган иқлим офатлари шароитида юз беряпти.\nБуларнинг барчаси жамият истеъмолчилик форматида яшаётганининг натижасидир. Биз сиз билан шундай дунё ҳақида орзу қиламизми? Фарзандларимиз ва набираларимиз учун шундай келажакни раво кўрамизми? Биз ўзимиз яшашни истаган дунё шундай бўлиши керакми?\nАММО ИНСОНИЯТНИНГ ИМКОНИЯТИ БОР\n«БУНЁДКОР ЖАМИЯТ. УНГА ЭРИШИШ ЙЎЛЛАРИ» деб ном олган ноёб умумжаҳон тадбир 15 май 2021 йил «АЛЛАТРА» Халқаро ижтимоий ҳаракати платформасида дунёнинг 180 мамлакатидаги одамларни битта онлайн телекўприк орқали очиқ глобал мулоқотда бирлаштиради.\n«Биз бунёдкор жамиятни хоҳлаймизми? Биз инсоният келажагини қандай кўряпмиз?»\nУшбу умумжаҳон тадбирида 15 май 2021 йил юз минглаб одамлар, шу жумладан элчилар, турли халқаро ва нотижорат ташкилот раҳбарлари, сиёсатчилар, олимлар, оммавий ахборот ва маданият вакиллари, ва турли давлатларнинг ижтимоий фаол одамлари иштирок этадилар. Реал вақт режимида дунёнинг турли тилларига бир вақтда таржима қилинадиган интерактив видеотрансляция турли қитъадаги одамлар ўртасида жонли мулоқот олиб бориш имконини беради.\nУшбу тарихий халқаро видеоконференцияда дунё бўйлаб минглаб одамлар йиғилиб, бизнинг инсониятимиз келажаги қандай бўлиши кераклиги ҳақидаги, ўзларининг фикр ва қарашлари билан бўлишиш имкониятига эга бўладилар.\n2021 йил 15 майда бўлиб ўтадиган тадбир биринчи умумжаҳон конференциядан кейинги қадам — «ЖАМИЯТ. СЎНГГИ ИМКОНИЯТ» у 2019 йилнинг 11 май куни бўлиб ўтган. Унда одамлар дунёни ҳаяжонга солган замонамизнинг энг долзарб масалаларини ва ҳақиқатни овоза қилишди.\nОдамлар тушундилар: дунё ҳақиқатдан ҳам яхши томонга ўзгариши учун, жаҳон жамиятининг истеъмолчилик форматини бунёдкорлик форматига ўзгартириш керак, ва буни тинч йўл билан амалга ошириш керак. Буни эса фақат одамларнинг ўзлари амалга ошира оладилар. Бугунги кунда биз инсоният сифатида ягона умуминсоний оила бўлиб эришмоқчи бўлган ягона келажагимизни кўришимиз жуда муҳим.\n11 май халқаро конференциянинг натижасида бутун дунё бўйлаб кучли тўлқин кўтарилди, бу кейинги ўтказилган халқаро конференциялар ва телекўприклар, кўплаб давра суҳбатлари, турли соҳа мутахассислари билан суҳбатлар, кенг кўламли ижтимоий видео-сўровлар кўринишида бўлиб, уларнинг мавзуси: «Бунёдкор жамият бизга керакми ва биз уни қандай кўряпмиз?»\nБутун дунё бўйлаб одамларнинг фаол ҳаракати амалда шуни кўрсатдики, агар маъсулиятни бошқаларга ағдармасдан, бутун Ер юзидаги одамлар манфаатида яратишни бошласак, биз барчамиз умумий бунёдкор мақсадда бирлаша оламиз.\nБунёдкор ўзгаришлар одамларнинг қароридан бошланади, ва бу қарор келажакнинг бошланишидир!\nОдамларнинг ўзлари ўз кучлари билан ўз мамлакатлари ва минтақаларида 2021 йил 15 май куни улкан телекўприк ташкил этишади!\n«БУНЁДКОР ЖАМИЯТ. УНГА ЭРИШИШ ЙЎЛЛАРИ» Халқаро конференция. 15 МАЙ 2021. Инсоният келажаги сенинг қўлингда. Бирлаштир ва барпо эт!\n«Агар биз кеча ҳаракат қилишни бошлаганимизда, биз бугун бунёдкор жамиятда яшаётган бўлар эдик. Ўтган куни у ҳақида гапиришни бошлаганимизда эса, кеча ҳаракат қилишни бошлаган бўлар эдик»


МУСАВВИР – Jahon adabiyoti\nЧақалоқ туғилганида ота-онаси қанчалар севинган эдилар. Ўрик дарахтлари гулларга бурканганда у дунёга келганди. Сочлари сариқ, кўзлари тим қора чақалоқ ўсиб-улғайиб мусаввир бўлишини ким ҳам хаёлига келтирибди, дейсиз. Чунки ҳеч ким тақдирда нима бўлишини олдиндан билган эмас.\nОта-онаси чақалоққа Умид деб исм қўйишди. Нусрат ака ўғлини қўлига олганича: “Катта бўлсанг машҳур одам бўласан, балки ёзувчи, балки рассом. Кўнглим сезиб турибди, ким бўлсанг ҳам ноёб истеъдод соҳиби бўласан!”, –дея чақалоқнинг жажжи бармоқларини ўпиб қўйди. Бу пайт Нусрат аканинг қалбида орзу кўз очганди. Раъно опага бу ҳол бошқача таъсир қилди шекилли:\n– У рассом бўлади, – деди қатъий. – Бўлганда ҳам буюк рассом бўлади! Мен шуни истайман ва уни шундай тарбия қиламан!\nРаъно опанинг сўзлари кескин эди. Шу билан бирга овози ҳам қатъий чиқди. Сўзларидан ни мусаввир қилиб тарбияламоқчи бўлгани сезилиб турарди.\nКун сайин улғая борди. Бир ой ичида анча улғайиб, овозларни пайқаб, ён-атрофга қарайдиган бўлди. Олти ойлигида уч ҳарфли сўзларни айта олар, тўққиз ойлигида юриб, бир ёшга тўлганида гапира оладиган бўлди. Нусрат ака ва Раъно опа сидаги бу ўзгаришлардан қувонар, келажакда унинг мусаввир бўлиб етишишига ишонишарди.\nУмид тўрт ёшларда эди, чамаси, бир куни Раъно опа сурат чизиш билан овора бўлиб, бўёқлар Умиднинг қўлига тушиб қолди. Умид оқ саҳифага қизил, сариқ, яшил, мовий ранглардан чизиқлар торта бошлади. Бир зумда оппоқ саҳифада камалак сурати ҳосил бўлди. Умид қоғозни олиб, Раъно опанинг ёнига борди ва кўйлаги этагидан тортқилаб, онасини чақирди:\n– Ойи, қаранг, мен ҳам сурат чиздим. Жуда чиройли.\nРаъно опа ўгирилиб қаради-ю, оппоқ қоғоз юзига чизилган рангларни кўрди. Эгилиб чизилган рангларни камалакка ўхшатди.\n– Бу бошланиши, Умиджон. Шу рангларни ажрата оласанми?\n– Йўқ, – деди Умид кўзларини онасига тикканича.\n– Унда буни қандай эпладинг?\n– Билмайман. Ўзимга ёққанини олиб чизавердим, – деди Умид.\nБу рассомларда бўладиган ички туйғу эканини Раъно опа биларди. Ранглар ҳам руҳиятдан келиб чиққан ҳолда танланади. Камалак рангларини Умид танлаган. Беғубор, самимий, қизиқувчан ва интилувчан, орзулари осмон Умиджон. Бу Умиднинг биринчи сурати эди.\nУмиджон етти ёшида мактабга қадам қўйди. Бу пайтда у кўп шеърлар, эртаклар билар, ўз билганларини ҳикоя қилганида эса шунчалик аниқ тасвирлаб сўзлар эдики, бу ҳол ота-онасини бироз чўчитиб қўярди. Умидни илк бор мактабга отаси олиб борди. Янги костюм-шим, оқ кўйлак, қора бўйинбоғ, оёқларида қора туфли. Умидга бу кийим жуда ярашиб турарди. У рўмолча билан туфлисини тез-тез артар, қалбида ҳаяжон билан мактаб остонасига қадам қўйганди. Қўлидаги турфа ранг нафис гуллар дунёнинг бор жозибасини, анвойи бўйлар тароватини ўзида мужассам қилгандек, Умиднинг нигоҳларини ўғирлаб олар, у беихтиёр қўлидаги гулдастага тез-тез қараб қўярди. Умидни ўзига жалб қилган яна бир нарса стол устида турар, кимлар учундир оддий матоҳ бўлган бу нарса Умид учун мўъжиза каби эди. Қўнғироқ оддий мисдан ясалган бўлишига қарамай, Умидни ўзига жалб қилар ва унинг кўзига ғаройиб ҳам гўзал бўлиб кўринарди.\nУмид синф хонасига кирди. Синф доскасида катта қилиб қўнғироқ сурати чизилиб турарди.\n– Қани, ким шундай қилиб чиза олади? Хоҳловчилар борми? –деди устоз ларга қараб.\nЎқувчилар бирин-кетин бўрни олиб чиза бошладилар. Аммо, ҳеч бири бунинг уддасидан чиқа олмади. Доскада эса қинғир-қийшиқ тасвирлар пайдо бўлди, холос. Устоз уларни ўчириб ташлади-да:\n– Қани, Умиджон, сен ҳам бир уриниб кўр-чи, – деди.\nУмиднинг юраги тез-тез урар, ҳаяжондан қўллари титрарди. Аммо нигоҳини бир нуқтага тикканича бўрни қўлига олиб, доска юзаси бўйлаб ҳаракатлантирди. У шошмас, тўхтаб, узоқ тикилар ва узуқ-юлуқ чизиқлар тортарди. Устоз бу ҳолни кўриб ҳайрон бўлиб қолди. Умидни чалғитмаслик учун секингина стулга ўтириб олди-да, нима қилишини кузатди.\nУмид узуқ чизиқларни бир-бирига бирлаштираркан, доскада ажойиб қўнғироқ шакли пайдо бўлди. У қўнғироқ расмини чизиб бўлди-ю, яна чизиқлар чиза бошлади. Қўнғироқнинг бир томонида сояси пайдо бўлди. Устоз эса таажжубда эди. Умиднинг мактабга келган куниёқ ижоди олам юзини кўрди. Аммо илож қанча! Устоз қўлига матоҳ олди-да, бу суратни ўчириб ташлади. Умиднинг кўзи ўнгида артилган доска ялтираб турарди.\nДарсдан сўнг у уйга келди-ю, тушлик ҳам қилмасдан расм дафтарига қўнғироқ суратини чизиб қўйди.\nУмид кўм-кўк осмонни, қуёш ва ойни, юлдузлар, булут, камалак, ёмғирни, дарахтлару майсалар, жониворларни…. қўйингки, бутун борлиқни қандай бўлса, шундайлигича яхши кўрарди. Табиат гўзаллигидан завқланар, ёмғирдан сўнг пайдо бўлган камалакнинг турфа ранг жилосидан бир мўъжиза ахтарарди. Бу мўъжиза дунёнинг энг катта сири бўлиб кўринар, уни ушлаб бўлмаслиги, унга етиб ҳам бўлмаслигини биларди. Умид бирор манзарага кўзларини катта-катта очиб қарар, сўнгра секин ярим юмган ҳолда тикилар, киприклари орасидан элас-элас кўринишларини қайта-қайта такрорларди. У ҳатто қуёшга ҳам тикиларди. Бошида кўзни қамаштиради ва ёш оқади. Кейин сап-сариқ, думалоқ бўлиб кўринади. Айлана иккита бўлиб қўшилиб турганга ўхшайди-ю кўкимтирроқ тусга киради. Умид кўзларини юмиб олади. Шунда қуёш олдин сариқ, кейин қизил, ундан кейин эса қора доғ ҳосил қилади-да, йўқолади. Лекин кўзни юмган ҳолатда ҳам ёруғлик сезилиб туради. Умид кўзларини очмай ҳам нарсаларни фарқлай олар, қандай шаклдалигига эътибор қаратар, юмшоқ ёки қаттиқлигига аҳамият берар ва қўли билан унинг нима эканлигини билиб оларди. У биринчи синфдалигидаёқ чизган суратларида табиат уйғунлиги, борлиқнинг ўзаро боғлиқлигини акс эттирарди. Унинг сурат чизишга иштиёқини уйғотган қўнғироқни ҳар хил суратларда турлича ифодалашга уринар ва хаёлида: “Қанийди, шу жарангдор товушни ҳам чизишнинг иложи бўлса!” – дея ўйлаб қоларди. Қўнғироқ садоси билан юрагининг ҳаяжон билан уриши бир-бирига уйғунлашиб кетганди. Бу ҳол унинг ҳаётида унутилмас воқеа бўлиб қолди.\nУмид мактабда энг маҳоратли мусаввир сифатида танилган, ҳамма унга ҳавас қиларди. Бир куни у туманда бўлиб ўтган “Ёш рассомлар” анжуманида қатнашди. Анжуманда биринчи синф ўқувчиларидан тортиб, саккизинчи синф ўқувчиларигача иштирок қилишди. Умид бироз ҳаяжонланди. Қулоқларига қўнғироқ садоси эшитилгандек бўлди. Сурат “Ватан” мавзусида чизилиши маълум бўлганидан сўнг ҳамма лар ўз дунёқарашидан келиб чиққан ҳолда сурат чиза бошладилар. Кимдир мовий осмон, шаҳарлар, иншоотлар, яна кимдир умумхалқ байрамини ифода қилган, яна қатор-қатор уйлар, хуллас, мавзу ҳар бир суратда турлича талқин қилинган эди. лар суратларининг деярли ярмини чизиб битказишганида Умид ҳали оппоқ саҳифага тикилиб турарди. Умиднинг кўзи ўнгида ўзи туғилиб ўсган дунё ва табиатнинг гўзал тасвирлари намоён бўлди. Деразадан кўриниб турган тоғлар, мовий осмон, булутлар, камалак, яйлов, қўйлар суруви, сурувдан сал нарида оқ ит ва Умиднинг ота-онаси, янги туғилган қўзичоқ, қўзичоқ бўйнида эса қўнғироқча. Кўм-кўк само бўйлаб чиққан камалакка қараб югуриб бораётган Умид. Қўлларини баланд чўзганича орзулари осмон қадар юксак, оёқлари остидаги кўм-кўк майсалар эса Умидни бағрида эркалаётгандек эди….\nУмид суратни чизиб тамомлар экан, остига “Ватан” деб ёзиб қўйди.\nҲайъат аъзолари бу суратни кўздан кечирар экан, Умидни саволга тутдилар. Тўладан келган, паст бўйли, семизгина аёл:\n– Хўш, бунинг нимаси Ватан? –деди.\n– Мана бу мен туғилиб ўсган уйнинг деразаси, яъни, менинг хонамдан ушбу манзара кўриниб туради. Бу – менинг Ватаним! Мовий осмон. У тиниқ ва осойишта. Камалак – бу мўъжизалар яширинган сир. Биз унга интиламиз. Дунёни турлича кўришни истаймиз. Сирларини билишни, уни очишни истаймиз, юксаламиз. Қанча сирларни билишни истасак, дунёни шунчалик ўргана борамиз. Мана бу қўзичоқ – дунёга кўз очиш, янгилик, яшаш ва тириклик тимсоли. Бўйнидаги қўнғироқ эса ҳаётга чорлов. Қўйлар суруви эса Ватанимизда жонзотлар яшаши учун қулай шароит мавжудлиги ва уларнинг кўплиги. Ота-онам эса дунёни авайлаб, севиш, олам қандай бўлса, шундайлигича қабул қилган Меҳр тимсоли. Мен эса Умидман. Қўлимни баланд чўзиб, мана шу Ватаннинг кўксидан орзу сари учмоқчи бўлиб югуриб боряпман. Вафодор оқ ит эса садоқат рамзи. Мен бу суратга “Ватан” деб ном бердим. Мен ҳамма борлиқ ва мавжудликни севаман! Ахир бу – менинг Ватаним-ку!\n– Сенга буни ким ўргатган? – деб сўради новчадан келган, кўзойнак таққан киши.\n– Ҳеч ким ўргатмаган. Мен буларни эшитаман, – деди Умид.\n– Эшитармиш. Кимни алдаётирсан, нимани эшитасан? – сўради ҳалиги семизгина аёл.\n– Аввал эшитаман, кейин кўра бошлайман, ундан кейин қўлларим ишора қилади. Қўлларимни нигоҳларим орқали ҳаракатга келтираман. Ҳамма ишни нигоҳларим орқали бошқараман.\n– Мазах қиляпсанми? Ўзга сайёралик эмасмисан? – кулди семиз аёл.\nГулдурос кулги кўтарилди. Беихтиёр Умиднинг кўзларига ёш қалқди. Ахир, у тўғри гапиряпти-ку, нега ишонишмайди?! Умиднинг юраги қаттиқ-қаттиқ, гурсиллаб ургандек, қулоқларига қўнғироқнинг овози узоқ-узоқлардан элас-элас эшитилаётгандек, кўнглида бир маҳзунлик уйғонди.\nҲайъат аъзолари суратни беэътиборлик билан четга суриб қўйишди. Бу “Нолойиқ” дегани эди. Умид суратга яна бир бор тикилди. Бўйнига қўнғироқ осган қўзичоқ энди ҳаётдан шод эмасдек, маъюс тортиб қолгандек кўринди. Аммо Умидга ички бир овоз далда бераётгандек эди. Умид биринчи бор ҳаётда кўзга кўринмас қаршиликлар борлигини қалби билан ҳис қилди. Йиғлаётган кўзлари, киприклари орасида у рангларни кўрар, камалак ранглари кўз ёшларига уйғун акс этаётгандек эди…\nОрадан йиллар ўтиб, Умид ўн олти ёшга тўлган ўсмир йигит бўлди. У қўлида бўёқлар билан бир сурат устида ишламоқда. У танлов учун тайёргарлик кўрмоқда. Ички бир овоз уни курашга чорлар, қалбининг бир чеккасида эса қандайдир қўрқув ҳам бор эди. Умид ўзи чизган суратларга гоҳ узоқдан, гоҳ яқиндан синчковлик билан қарар, “Композиция яхши, ранг танлашда диққатли бўлишим шарт!”, дея ўзига ўзи уқтирарди. “Ғолиб бўлишим, учун шунга яраша ҳаракат қилишим керак!”, дея ўз олдига мақсад қўйганди.\nТанлов эркин мавзуда эди. Ёш рассомлар ўз суратларини ҳайъат аъзоларига тақдим қилишди. Бу суратлар ичида энг чиройли, энг ажабланарли сурат ҳам бор эди. Бу сурат инсон қўли билан яратилганига ишониш қийин. Усталик билан чизилган суратда шундай тасвирлар бор эди. Осмон, булутлар, тоғлар, қоялар, қушлар галаси, пастроқда дарахтлар, ўсимликлар билан қопланган далалар.. ва катта чинор дарахти бўлиб, ҳар битта шохлари аниқ ва равшан тасвирланган. Янги чиққан новдада қўнғироқ тасвири. Чинор танаси ғадир-будир чизиқлардан иборат. Дарахт остида ёввойи ўтлар сарғайган, аммо улар орасидаги қип-қизил гул баҳордаги сингари очилиб турар, гўё у суратда матонат тимсолини намоён этиб тургандек эди. Йилнинг тўрт фаслини ичига олган бу суратни тўртга бўлишнинг иложи йўқ эди. Инсон кўнгли шуни англар, беихтиёр “Ҳа, бу – Ҳаёт!” деб юборгиси келарди.\nҲайъат аъзолари бу суратни “Ҳаётга чорлов” деб номладилар. Бу нафис ва жозиб манзарага тикилганда гўё енгил шабада эсаётгандек, ва шабада тиниб, тонгнинг бемисл мавариди шабнам майсалар юзига қўнгандек, қўнғироқ эса ҳаёт ҳақида сўзлаб, кўнглини Умид эркига бериб чорлаётгандек…\nУмид танловда ғолиб бўлди. У йиғлади. Ўз қўллари, қалби унга ғолибликни туҳфа қилганидан, ҳаётидан мамнунлигидан севиниб йиғлади.\nУмид чизган суратлар газета ва журналларда чоп қилинарди. Буни кўрган Нусрат ака ўзида йўқ қувонган. Раъно опа кўнглида Умидни олийгоҳда ўқитишни ният қилиб қўйди. У ўғлининг ишларини кўраркан, кўнглида “Шундай ўғилни ато қилган Тангримга шукур!”, деб шукроналар қилар, “Илоҳим, кўз тегмасин. Ёмон кўзлардан Ўзинг асра!”, дея шивирлаб қўярди.\nУмиднинг мухлислари кўпайиб борар, кўргазмалари ташкил қилинар, бунда энг зўр рассомлар томонидан Умид чизган суратлар сараланиб олинарди. Танловларнинг “Энг яхши рассом” номинациясида Умиднинг “Нигоҳ” номли сурати олий ўринга муносиб деб баҳоланди. Суратда кўзлар шундай акс этганди: қуюқ киприклар билан қуршалган кўз. Ғаройиб нигоҳ. Тим қора қорачиқлар ва унда нур каби камалак ранги жилоланиб турарди. Кўзлар эса қараётган ҳар бир нигоҳга маъноли тикилиб тургандек, яна маҳзунлик ва умид билан боқаётгандек… ҳатто киприклар устидаги билинар-билинмас шаффоф томчи камалакка уйғун эди. Яъни ёмғир ва камалак кўз қорачиқларида акс этганди. Умиднинг маҳорати шунда эдики, кўзларда ҳаётнинг турфа ранглари, инсоннинг турфа туйғулари акс этганди. Умид шу суратни чизаётиб, руҳиятида бир хижиллик сезганди. Негадир кўзлари толиб қолар, оғрир, шунда ҳам парво қилмасдан, сурат устида эринмасдан, ухламасдан ишларди. Суратни чизиб битказганида эса бошида қаттиқ оғриқни сезди. Бир ойдирки, боши қаттиқ оғрир ва кўзлари хира тортиб борарди. У кўзларини юмиб олар, бир неча дақиқа шу ҳолатни такрорлар эди.\nНусрат ака Умидни шифокорга кўрсатди. Шифокорлар бу ҳолат кўзда эмас, бошнинг мия қисмида эканлигини айтишди. Бу ниманинг аломати эканлиги жумбоқ эди. Аниқлай олмадилар.\n– Шифосиз дард эканми? – деди Раъно опа кўзёшларини тўхтата олмай. Ич-ичидан “Ўғлимни ёшгина ҳолида ожиз қилиб қўйма, Худойим! Дардини берган Ўзинг, шифосини ҳам бергин!”, дея Оллоҳга ёлворарди. Нусрат ака ҳам маъюс тортиб қолган, яккаю ёлғиз ўғлининг аҳволига қараб, кун сайин сиқилар, озиб, сочларига ҳам оқ оралаб қолганди. Умиднинг кўзларини нур тарк этгани сари унда ички бир сезиш қобилияти кучайиб бораётганини ҳис қилар, қўлига қалам олиб, сўнгги лаҳзаларда ҳам сурат чизиб қолишга ҳаракат қиларди. Кун, ойлар ўтгани сари ота-она қайғуси ортар, аммо бутунлай ожиз бўлиб қолган Умид дунёга шундай ишонч билан боқар эдики, бу ҳолат унинг сўзларидан сезилиб турарди.\nБир куни Нусрат ака ишдан келди-ю, Умиднинг хонасига мўралади ва юзларига табассум югурди. Шу тобда у ўғлини бағрига босгиси, юзларидан ўпиб олгиси келди. Умид янги ижоди қиррасини ошкор қилган, ўз ички кечинмалари ва чизишга улгурмаган суратларини сўзлар орқали “чизаётган” эди. У шундай аниқ ва равшан қилиб тасвирлаб гапираркан, эшитган инсон қалбан кўз ўнгида гўзал манзарани кўра оларди. Чиройли ва бетакрор суратларни ўз сўзлари орқали инсонлар қалбига гўзал мисралар билан етказа олишига ишонган Умид ижод қила бошлади. Умид ҳикояларини сўзлар экан, чиройли ва бадиий мукаммал асарлар ярата бошлади. Унинг ҳикояларида Ҳаёт акс этарди. Бутун борлиқ, истеъдод, ишонч, матонат ва яшашга даъват барқ уриб турарди. У ўзининг бутун ҳаётини асарларида акс эттирарди. Ўз ҳаётининг маъюс ва маҳзун, шодлигу бахтли дамлари чиройли бадиий ифодасини топарди. Тенгдошлари ва дўстлари Умидни йўқлаб келишар, узоқ суҳбатлар орасида Умиднинг ижодидан ҳам тинглашарди.\nБир пайтлар гўзал суратлар, нафис ранг-тасвирларни маҳорат билан чизган бу йигит, кун келиб Нусрат аканинг “Ўғлим, бир куни машҳур одам бўласан. Балки ёзувчи, балки рассом”, дея Умидни қўлига олиб айтган сўзларидан хабарсиз эди. Ота орзусини рўёбга чиқарганини ўзи ҳам билмасди.\nУмиднинг ҳаётида янгилик содир бўлди. Бир пайтнинг ўзида расмлар кўргазмаси ва ижодий учрашув ўтказиладиган бўлди. Умид бу кечага яхшигина тайёргарлик кўрди. Учрашув жараёни бошланди. Ҳар бир рассом ўз суратларини маҳорат билан тасвирлаб, саволларга жавоблар берардилар. Навбат Умидга келди. Умид ўзининг бетакрор суратлари ҳақида гапирар экан, уларни мислсиз маҳорат билан тасвирлади. Гўёки бир жуссада икки жон яширингандек, рассом ва шоир маҳорати уйғунлашиб кетганди. Умид гапираркан, хона жим-жит эди. Фақат унинг овози хона бўйлаб янграрди. Ҳамма сукутда. Бу сукутни Умиднинг умид тўла қалби даричаларидан отилиб чиқаётган сўзлар бузарди, холос. Умид сўзини якунлади. Унга на савол беришди, на бирон сўз айтишди. Қанча нигоҳлар Умид чизган суратларга тикилганича қараб турарди. Умиднинг қулоғига қўнғироқ садоси эшитилгандек бўлди. Юраги қўнғироқ садоси билан ҳамоҳанг ураётгандек, биринчи синфдаги ҳолат рўй берди. Умид нимадир юз беришини сезди. Шу пайт таниш бир овоз унга савол берди:\n– Илтимос қиламан, “Ватан” номли суратингни яна бир бор кўрсата оласанми?\nБу синиқ ва хижолатли овоз соҳибасини Умид таниди. Ўтмишга айланган илк анжумандаги ҳайъат аъзоларидан бири – ўша семиз аёлнинг овози эди.\n– Уни кўрсата олмайман. Аммо сўзлар орқали чизиб бераман, – деди Умид ва тасвирлаб берди.\n– Ўғлим, аслида ўшандаёқ сенинг “Ватан”инг энг олий ўринни эгаллаб турганди. Ундаги беғуборлик, самимийлик, умид, орзу ва ҳаётга ташналик… бари-бари меҳр билан ҳаётга чорлов бўлиб, бундай суратни ҳеч қачон кўрган эмасман. Ўшанда “Нигоҳларим билан чизаман”, деганингда тушунмаган эканман. Бугун эса қалбинг билан чизяпсан. Орадан шунча йил ўтса-да, виждон азобидаман. Энг гўзал, нафис ва бетакрор, ноёб дурдона асар – сенинг ликда чизган суратинг “Ватан” деб биламан. Бугун сен очиқ ва тиниқ қалбинг билан қалб кўзимни очдинг. Узр сўрайман. Қўнғироқ эса асарнинг энг етук чўққиси – ҳаётга чорловдир.\nЙиллар давомида Умиднинг қулоқлари остида жаранглаб келган қўнғироқ садоси уни ҳаётга чорлаб турар, яхшию ёмон кунларида унга далда бўларди. Руҳиятига муҳрланиб қолиб, юрагига ҳамоҳанг бир сир бўлганлигини биларди. Шу сабаб ҳар бир суратда қўнғироқ тасвирлари бор эди.\nУмид мўъжизага ишонарди. “Кўзим очилади”, дерди ўзига ўзи. Унинг қалбида шундай қатъий ишонч бор эди. Чунки у камалакни кўришни истарди. “Дунёнинг еттита мўъжизаси! У кўзларимда жо бўлган. Уни албатта кўраман. Олам ва инсон бир-бирига боғланиб яшайди. Демак, қалб билан истак ҳам бирга. Қулоқларим остида жаранглаётган қўнғироқ садоси бунга ишонтирмоқда!”, деди ўзига ўзи ва аста юра бошлади. Бу пайтда залда одамлар сийраклашиб қолганди. Ҳамма суратлар билан овора бўлган бир пайтда Умид нимагадир қоқилди. Боши айланиб, юраги безовталанди. Бехосдан ерга йиқилди. Кўз ўнгида “ярқ” этиб чақноқ ёруғлик пайдо бўлдию яна зулмат эгаллаб олди. Боши ерга қаттиқ теккани сабаб, бошини кўтара олмади. Оғриқ кучлилигидан у ҳушидан кетди.\nУмид ўзига келганида “Қаттиқ ухладимми?”, дея ўйлади. Боши қаттиқ оғрир, вужуди қизиб, ўзини оғир ҳис қиларди. Кўзларини очолмас, қовоқлари оғирлик қилаётгандек эди.\nНусрат ака ва Раъно опаларнинг ёнида эканидан бехабар Умид “Ота-онамнинг овози эшитиляпти шекилли”, деб ўйлади. Негадир йиғлагиси, бақириб дод солгиси келди. Ҳеч қачон ҳаётда енгилмаган Умиднинг сабри тугади, дунё кўзига тор кўринди. Умиднинг юмуқ кўзлари ёшланди. Киприклари намланиб, ёш оқа бошлади.\n– Ўғлим ўзига келди! Худога шукур, – деди Раъно опа.\nУмид ўзини онасининг бағрига отгиси келдию, кўзларини ярим очган ҳолда овоз келган тарафга ўгирилди. Кўз ўнгида сариқ, яшил, қизил, бинафша ранглар намоён бўлди. Кўзларини аста очаркан, бу ранглар бир-бирига бирлашиб кетдию шифтда осилиб турган қандил ичидаги лампага нигоҳи тушди. Умиднинг юзида табассум пайдо бўлди.\nУ Умид! Умид! Умид! – дея такрор ва такрор айтар, унинг бу ҳолатидан бехабар ота-она ўғлининг дард устига яна дард орттириб олди деб ўйлаб кўз ёш тўкардилар.\nУмиднинг лаблари қимирлади ва шундай деди:\n– Умид, кўряпсанми дунёнинг рангини? У қалбинг ранги, сенинг рангинг! Эшитяпсанми дунёнинг овозини? У сенинг овозинг, сенинг юрагинг! Қўнғироқ бўлиб ҳаётга чорламоқда!\nУмиднинг кўзлари қорачиқларида камалак ранглари акс этар ва бир томчи шудринг кўриниб турарди.\n2014 йил. Янгибозор.


Нигерияда "Боко харам" жангарилари 21 нафар қизни ўғирлаб кетишди\n11:19 / 01.04.2017\nНигерияда фаолият юритувчи "Боко харам" радикал гуруҳи ушбу ҳафтада мамлакатнинг шимоли-шарқий қисмига 2 марта юриш қилиб, 21 нафар аёл-қизларни ўғирлаб кетган. Бу ҳақда Agence France-Presse хабар қилмоқда.\nМаълумотларга кўра, илк ҳужум 30 март куни Камерун билан чегарадош қишлоқлардан бирига уюштирилган. Маҳаллий жамоатчилик вакилининг сўзларига кўра, гуруҳ жангарилари 17 ёшгача бўлган 14 қизни ўғирлаган.\nИккинчи ўғирлик Чад кўли соҳилларидаги аҳоли пунктида қайд этилган. Агентликнинг ёзишича, жангарилар пул тўлашни истамаган чўпонни ўлдириб, унинг оиласидан 4 нафар аёлларни ўзлари билан олиб кетишган.\n"Боко харам" – Нигерия шимоли ва шимоли-шарқида фаолият юритувчи радикал кайфиятдаги гуруҳдир. Улар Нигерия ҳудудида Ислом халифалигини ташкил этишни масад қилганларини иддао этишади. 2015 йил мартида гуруҳ ИШИДга содиқлиги бўйича қасамёд қилган.\nНигерияда олтин қазиб олувчиларга ҳужум қилиниши оқибатида 26 киши ҳалок бўлди\n10:46 / 14.04.2018\n19:40 / 21.03.2018


80 НАФАР ФУҚАРО ВА 39 МАСЪУЛ НЕГА ЖАРИМАГА ТОРТИЛДИ?\nЖараён 26.04.2019 220\nШу йилнинг бошидан 20 апрелга қадар Косон туманида 16 та ёнғин содир бўлди. Ўтган йилнинг тегишли даврига нисбатан олганда улар сони 7 тага камайган. Аммо бу офатнинг фуқаролар ҳаётига, соғлиғига, мол-мулкига етказадиган талафотини ҳисобга олсак, унинг биттаси ҳам кўп.\nТаъкидлаб ўтиш жоизки, кундалик турмушда барчамиз газ, иситиш печлари, турли электр жиҳозларидан фойдаланамиз. Бироқ бундай манбалар ўзининг фойдали жиҳатлари билан бирга, турли кўнгилсизликларга ҳам олиб келиши мумкин. Шу боис уларни қўллашда ниҳоятда эътиборли бўлиш, ёнғин хавфсизлиги қоидаларига қатъий риоя қилиш лозим. Аммо буни тўғри англаб етмайдиган, эътиборсизлик, бефарқликка йўл қўядиган фуқароларимиз ҳам йўқ эмас.\nМисол учун, нефть маҳсулотлари тез аланга олишини ҳаммамиз биламиз. Уни уй шароитида ишлатиш мумкин эмас. Аммо туманнинг Бойғунди маҳалласида яшовчи М.К. бу қоидага амал қилмаган. Яъни тандирда оловни тезроқ аланга олдириш мақсадида бензин сепган. Натижада, кучли олов ўзига келиб урилган ва танасининг 7-8 фоизи куйиш жароҳати билан шифохонага тушган.\nЁки бошқа бир мисол, жорий йилнинг 12 февраль куни тонгда туманнинг Нартичуқур маҳалласида яшовчи фуқаро Б.Ш. хонадонида ёнғин содир бўлган. Электр симларининг қисқа туташувидан келиб чиққан ёнғин натижасида уйнинг ички шифт қисми ҳамда бир қанча жиҳозлар кулга айланган.\nМана шундай ҳолатларнинг олдини олиш, фуқароларнинг бу борада кўникмасини ошириш борасида тизимли равишда тарғибот-ташвиқот ишлари олиб борилмоқда.\nХусусан, жорий йилнинг ўтган вақти давомида Косон туман ЁХБ ходимлари томонидан ҳудуддаги 20 мингдан ошиқ аҳоли хонадонлари ҳамда 91 та давлат тасарруфидаги объектнинг ёнғин хавфсизлиги ҳолати текшириб чиқилди.\nАниқланган ҳолатлар шуни кўрсатадики, бу муҳим масалага эътиборсиз қараётган фуқаро ва масъуллар кам эмас. Ёнғин хавфсизлиги қоидаларини қўпол равишда бузган 80 нафар фуқаро ҳамда 39 нафар давлат ва жамоат ташкилотларининг раҳбар ёки ёнғин хавфсизлиги учун масъул ходимига нисбатан маъмурий жазо чоралари қўлланилди. 41 та масканда корхона ишини тўхтатиш ва бинодан фойдаланишни тақиқлаш бўйича баённома расмийлаштирилди. Аниқланган камчиликлар бўйича юқори турувчи корхона ва ташкилот раҳбарларига 6 та тақдимнома киритилди.\nКосон туман ЁХБ катта инспектори, сержант


Суньий йўлдош авторитар ҳукуматларни фош этади\n12 май 2021, Тошкент вақти: 04:22\nАмерика илм-фан ривожи уюшмаси Мьянмадаги зўравонликларни кузатиш ва тасвирга олиш учун сунъий йўлдошлардан фойдаланаётир. Янги технология Мьянмадаги каби авторитар ҳукуматларни фош этишда қўл келмоқда.\nЭнг замонавий технология инсон ҳуқуқлари ташкилотларининг ёпиқ жамиятларда инсон ҳуқуқлари поймол этилиши ҳолатларини ҳужжатлаб қўйишига йўл очаётир. Нодавлат ташкилот ҳисобланган Америка илм-фан ривожи уюшмаси узоқ йиллардан бери юқори технологияни инсон ҳуқуқлари ҳимоясига сафарбар қилиб келмоқда.\nУюшманинг Мьянма дастури раҳбари Ларс Бромлейнинг “Озодлик”ка айтишича, Америка илм-фан ривожи уюшмаси жойларда инсон ҳуқуқлари поймол этилиши билан боғлиқ иддаоларни фазодан тасдиқлаш устида ишлайди. Ушбу ташкилот бундай кучли далилларини мазкур ҳолатлар устидан ўтказиладиган суд жараёнларига ҳам тақдим этиши мумкин.\nЛарс Бромлей Мьянма ҳукуматига қарши айбловлар ҳам сунъий йўлдош кузатувлари билан қўллаб-қувватланишини маълум қилди.\n“Улар қишлоқларни вайрон қилди, одамларни ўлдирди, пиёдаларга қарши миналар кўмди. Мерганлар гуруч етиштирадиган деҳқонларни нишонга олиб, уларнинг ишлашига имкон бермади. Шунингдек, ҳукумат қишлоқларни ҳарбий лагерларга яқин жойга кўчирди”, – дейди Ларс Бромлей Мьянма бўйича кузатувларни шарҳлаб.\nСунъий йўлдош ёрдамида видео ва фототасвирлар олиш илм-фан ва технологиялар инсон ҳуқуқларини ҳимоя қилиш учун қанчалик самарали бўла олишини исботламоқда. Айрим кузатувчилар 2005 йил 13 куни Андижонда рўй берган зўравонликлар ҳам АҚШ сунъий йўлдошлари томонидан ҳужжатлаштирилган бўлиши мумкинлигини таъкидлаётир.


Ҳар бир бўш турган объектга алоҳида ёндашув\n18 Дек 2018 3102\nДавлатимиз раҳбарининг жорий йил 4 сентябрдаги “Ишлаб чиқариш майдонларидан фойдаланиш самарадорлигини оширишга доир қўшимча чора-тадбирлар тўғрисида”ги қарори доирасида ўтказилган хатловлар натижасида республикамизда 48 минг 150 та бўш турган ва фойдаланилмаётган объектлар мавжудлиги аниқланди.\nБу борада Тошкент (7488), Самарқанд (6287) ва Фарғона (6250) вилоятлари етакчилик қилмоқда. Давлат рақобат қўмитасида “Фойдаланилмаётган ишлаб чиқариш майдонлари: таҳлиллар, имкониятлар ва истиқболлар” мавзусида ўтказилган форумда бу ҳақда айтиб ўтилди.\nТаъкидланишича, идоралараро комиссиялар томонидан ҳар бир объектга индивидуал ёндашув асосида мулкдорлар билан музокаралар ўтказилмоқда. Музокаралар натижасида аниқланган муаммоларни бартараф этиш ҳисобига айни пайтда 15 минг 205 та инвистиция лойиҳалари ишлаб чиқилиб, 2019-2020 йилларда уларни амалга ошириш кўзда тутилган. Ушбу лойиҳаларни амалга ошириш орқали ҳудудларга 11 триллион сўмдан ортиқ инвестициялар жалб қилинади. Бу эса 40 мингдан зиёд янги иш ўринларини яратиш имконини беради.\nШуни ҳам айтиш лозимки, жорий йилнинг ўтган даврида 4254 та лойиҳа ишга туширилиб, 15 минг иш ўрни яратилди.\nСуратда: бино олдин ва ҳозир. Тошкентнинг Бектемир туманидаги бўш турган ишлаб чиқариш майдонида калава йигириш лойиҳаси.\nДавлат рақобат қўмитаси матбуот хизмати сурати


Муҳаррам ойи ва Ошуро куни » Тавҳид\n3,477 марта ўқилган\nМуаллиф: Абу Тоййиб – عبد الله أبو طيب مؤلف:\nБутун мақтовлар оламлар раббиси Аллоҳга хосдир. Унга ҳамду саноларимизни йўллаймиз, Унинг Ўзидан мадад сўраймиз, Ундан гуноҳларимизга мағфират тилаймиз. Нафсларимизнинг ёвузликлари-ю амалларимизнинг ёмонларидан Аллоҳнинг паноҳига қочамиз. Аллоҳ кимники ҳидоят қилар экан, бас, уни адаштиргувчи йўқдир. Кимники адаштирар экан, бас, ортиқ уни ҳидоятга йўллагувчи йўқдир. Гувоҳлик бераманки, Аллоҳдан ўзга илоҳ йўқ, У ёлғиз, Унинг шериги йўқ, Муҳаммад унинг бандаси ва пайғамбаридир…\nМусулмон кишининг ҳаётдаги олий мақсади, барча ғам-ташвиши унинг яратилишидан кўзланган асосий ғояни рўёбга чиқаришдан иборат бўлмоғи керак. У ҳам бўлса, Аллоҳ таолога ибодат қилиш, Унинг ризоси ва неъматига эришиш ҳамда ғазаби ва азобидан нажот топишдир. Зеро, Аллоҳ таоло марҳамат қилиб айтадики:\n«Мен инсонлар ва жинлар тоифасини фақат Ўзимга ибодат қилишлари учунгина яратдим!» (Зориёт сураси, 56-оят).\nБинобарин, мусулмон киши Аллоҳ таоло томонидан буюрилган ишларни баҳоли қудрат амалга ошириш, қайтарилган ишлардан эса ҳазар қилиш орқали мудом Парвардигорига ибодатда бўлар экан, яратган Эгасига янада кўпроқ яқинлик ҳосил қилиш учун Аллоҳ таборака ва таоло томонидан белгиланган махсус ибодат мавсумларини ҳам ғанимат билади.\nАллоҳ таоло маълум кунларни тоат мавсумлари этиб тайинлар экан, бу мавсумларнинг фазилати, ҳурмати ва муқаддаслигини бошқа вақтлардан зиёда қилди. Бундай мавсумларда солиҳ амалларга бел боғлайдиган соҳибҳиммат бандаларнинг даражалари оширилади, ҳасанотлари зиёда қилинади ва иншааллоҳ улар дунёю охиратда бахту саодатга эришадилар. Аксинча, уларнинг ҳурматини оёқ ости қилиб, маъсиятлар ботқоғига ғарқ бўлувчи ғофил кишиларнинг жазолари эса, наъувзу биллаҳ, ёмон бўлади.\nТоату ибодат учун бебаҳо бўлган ана шундай мавсумлардан бири эшикларимизни қоқиб турибди. У ҳам бўлса, Аллоҳнинг муҳаррам ойидир. Келинг, унинг ҳурматини жойига қўйишга ҳаракат қилайлик, унда нафл рўза, нафл ибодат ва солиҳ амалларни кўпайтиришга енг шимарайлик, унинг қатларида жойлашган садаф ичра дурдек қимматли ва улуғ кун – Ошуро кунини ғанимат билайлик.\nМуҳаррам ойи Аллоҳ таоло томонидан қон тўкиш ҳаром қилинган дея эълон қилинган тўрт ойнинг бири бўлиб, халифаи одил Умар разияллоҳу анҳу томонларидан исломий йилноманинг биринчи ойи қилиб белгиланган.\n«Албатта Аллоҳнинг наздида ойларнинг саноғи Аллоҳ осмонлару Ерни вужудга келтирган куни Ўз ҳузуридаги китобда (ёзиб қўйганидек) ўн икки ойдир. Улардан тўрти (уруш) ҳаром қилинган (ойлар)дир. Мана шу тўғри Диндир. Бас, у ойларда (маъсиятлар қилиш ва уларнинг ҳурматини бузиш билан) ўз жонларингизга зулм қилмангиз!» (Тавба сураси, 36-оят).\n«Ҳаром» сўзи араб тилида «таъқиқланган» ва «муқаддас қилинган» деган маъноларни англатади. Ҳаром қилинган ойлар – зулқаъда, зулҳижжа, муҳаррам ва ражаб ойлари бўлиб, уларнинг аввалги учтаси кетма-кет, ражаб ойи эса орадан беш ой ўтгандан кейин келади.\nБухорий ва Муслим Абу Бакра разияллоҳу анҳудан ривоят қилган ҳадисларида Набий соллаллоҳу алайҳи васаллам шундай марҳамат қилдилар:\n«Албатта замон Аллоҳ таоло осмонлар ва Ерни яратган кундаги ҳолатидек айланиб чиқди. Бир йил ўн икки ойдир. Улардан тўрттаси ҳаром ойлардир. Учтаси пайдар-пай келувчи зулқаъда, зулҳижжа ва муҳаррамдир ҳамда (қолган бири эса) жумодо ва шаъбоннинг орасидаги Музарнинг ражабидир» (Бухорий ривоятлари, 3167-ҳадис; Муслим ривоятлари, 1679-ҳадис).\nҲадисда ражаб ойини «Музарнинг ражаби» деб аталишининг боиси шуки, Музар қабиласи ражаб ойининг ҳурматига бошқалардан кўра кўпроқ риоя қилар, бу ойнинг улуғлигини сақларди. Шу сабаб, ражаб ойи «Музарнинг ражаби» деган ном билан машҳур бўлган.\nМуфассирлар «Бас, у ойларда ўз жонларингизга зулм қилмангиз!» ояти каримасига: «Бу ойларда гуноҳ ишларни қилмангиз, уларнинг ҳурматини бузмангиз, уларда ҳаром қилинган ишларни ҳалол қилиб олмангиз, акс ҳолда ўзларингизга зулм қилган бўласизлар», – дея маъно берадилар. Гарчи гуноҳу маъсиятлар ҳар қандай вақтда ҳам ҳаром ва қабиҳ саналса-да, аммо мазкур тўрт ойнинг зиёда ҳурмати туфайли уларда содир қилинган гуноҳларнинг жазоси, даҳшати ва жирканчлиги бошқа ойлардагидан кўра шиддатлироқ бўлади.\nУшбу ойлар Аллоҳ таоло томонидан танлаб олинган сара ойлар сирасига киради. Уларда қон тўкиш, уруш-юришлар қилиш Иброҳим алайҳиссалом даврларидан бери ҳаромдир. Имом Табарий юқорида келтирилган ояти кариманинг тафсирида Қатода раҳимаҳуллоҳдан қуйидаги сўзларни нақл қиладилар: «Дарҳақиқат Аллоҳ таоло Ўзининг махлуқотларидан энг сара ва мумтозларини танлаб олди. Малоикалардан ҳам одамийлардан ҳам энг афзалларини элчиликка саралаб олди. Каломдан Ўзининг зикрини олий қилиб сайлади. Замин юзидан масжидларни ортиқ қилди. Ойлардан рамазонни ва уруш ҳаром қилинган ойларни танлаб олди. Кунлар ичидан жумъа кунини муфаззал қилди. Барча тунлардан Қадр тунини афзал этди. Бас, Аллоҳ улуғлаган нарсаларни сиз ҳам улуғланг! Зеро, ақл ва идрок соҳиблари қошида нарсаларнинг улуғлиги уларнинг Аллоҳ томонидан улуғланишига кўрадир» (Табарий тафсири, Тавба сураси, 36-оят).\nМуҳаррам ойи арабий-исломий ойларнинг аввалгиси ва уруш ҳаром қилинган муқаддас тўрт ойнинг биридир. Рамазондан кейин тутиладиган рўзаларнинг энг афзали ҳам муҳаррам ойида тутилган рўза эканлиги Набий соллаллоҳу алайҳи васалламдан собит бўлган.\nАбу Ҳурайра разияллоҳу анҳудан ривоят: Расулуллоҳ соллаллоҳу алайҳи васаллам марҳамат қилдилар: «Рамазондан кейин рўзаларнинг энг афзали Аллоҳнинг муҳаррам ойи(да тутилган рўза)дир, фарз намозидан кейинги энг афзал намоз эса тунги намоз – таҳажжуд намозидир» (Саҳиҳи Муслим, 1163-ҳадис).\nМулло Али Қори айтадилар: «Ҳадис зоҳиридан муҳаррам ойининг барча кунида рўза тутиш мурод қилингани тушунилади» (Мирқотул-мафотиҳ шарҳу мишкотил-масобиҳ).\nБироқ, Набий соллаллоҳу алайҳи васаллам рамазондан бошқа бирон-бир ойнинг мукаммал рўзасини тутмаганликлари собит бўлганлиги туфайли юқоридаги сўзлардан муҳаррам ойида тўлиқ эмас, балки кўп рўза тутишга тарғиб қилиш назарда тутилганлиги ойдинлашади. Демак, муҳаррам ойида нафл рўзани кўпайтириш ҳадисда баён қилинган фазилатга биноан мустаҳаб саналган амаллардан экан.\nҲадисда бу ойнинг «Аллоҳнинг муҳаррам ойи» дея Аллоҳ номига қўшиб зикр қилиниши ҳам унинг нечоғли улуғлиги ва шарафига далолат қилади.\nОшуро куни ва унда рўза тутишнинг фазилати\nОшуро куни муҳаррам ойининг ўнинчи кунидир. У кунда рўза тутиш бир йил олдинги гуноҳларга каффорат бўлади. Набий соллаллоҳу алайҳи васаллам марҳамат қиладилар: «Арафа кунида тутилган рўза бир йил олдинги ва бир йил кейинги гуноҳларга каффорат бўлишини Аллоҳдан умид қиламан. Ошуро кунининг рўзаси эса – Аллоҳдан умид қиламанки – бир йил олдинги гуноҳларга каффорат бўлажак» (Муслим ривоятлари, 1162- ҳадис).\nБиргина куннинг рўзаси билан йил бўйи қилинган гуноҳларнинг ўчириб юборилиши Парвардигоримизнинг бизларга нисбатан нечоғли марҳаматли Зот эканлигидан даракдир. Бироқ, Ошуро кунининг рўзаси туфайли ҳосил бўладиган каффорат фақат йил давомида қилинган кичик гуноҳларни ўз ичига олади. Кабира, яъни катта гуноҳларнинг кечирилиши учун эса алоҳида тавба қилиш зарур.\nИмом Нававий раҳматуллоҳи алайҳ юқоридаги ҳадисни шарҳлаб, қуйидаги сўзларни айтадилар: «Арафа кунининг рўзаси барча кичик гуноҳларга каффорат бўлади. Шунга биноан, ҳадиснинг мазмуни қуйидагича: Аллоҳдан умид қиламанки, Арафа кунининг рўзаси кабира гуноҳлардан ташқари бир йил олдинги ва бир йил кейинги барча гуноҳларга каффорат бўлур».\nУ киши давом этадилар: «Арафа кунининг рўзаси икки йилга, Ошуро кунининг рўзаси эса бир йилга каффорат бўлади. Шунингдек, кишининг намоздаги «омийн»и фаришталарнинг «омийн»ига тўғри келиб қолса, унинг аввалги гуноҳлари кечирилади… Мазкурларнинг ҳар бири гуноҳларнинг ўчирилиши учун хизмат қилади. Шу ишларни амалга ошириш орқали кишининг кичик гуноҳлари ўчирилади. Бордию унинг на катта ва на кичик гуноҳлари бўлмаса, у ҳолда мазкур амаллар туфайли у кишига қўшимча ҳасанотлар ёзилади ва даражалари оширилади. Агарда ўша одамнинг битта ёки ундан ортиқ катта гуноҳи мавжуд бўлса, Аллоҳ таолодан мазкур амал сабабли ўша кабира гуноҳларининг жазоси енгиллатилишини умид қиламиз» (Шарҳул-Муҳаззаб, 6-жилд).\nОшуро куни шу қадар юксак даража ва аҳамиятга эга эканлигидан Расулуллоҳ соллаллоҳу алайҳи васаллам уни ўтказиб юбормаслик учун қаттиқ тиришардилар, унинг савобини ҳосил қилиш учун у кунни жиддият билан излаб, ҳисоб-китобини қилиб пойлардилар. Ибн Аббос разияллоҳу анҳумодан ривоят қилинган мана бу ҳадис ҳам шунга далолат қилади: «Мен Расулуллоҳ соллаллоҳу алайҳи васалламнинг рўза тутиш бошқа пайтлардан муфаззал қилинган кунларнинг ҳеч бирини Ошуро кунидагидек ва мана шу ой, яъни рамазон ойидагидек астойдил излаганларини кўрмадим» (Саҳиҳи Бухорий, 2006-ҳадис).\n«Астойдил излаш» дея ўзбекчага ўгирганимиз бу сўзнинг ўрнида ҳадисда арабча «таҳаррий» сўзи ишлатилган бўлиб, у бирон-бир нарсани синчиклаб ўрганиш, тадқиқ қилиш, изланиш олиб бориш, қасд қилиш, излаш, ахтариш маъноларини англатади. Ҳофиз Ибн Ҳажар Асқалоний ҳадисдаги «таҳаррий қилардилар» иборасига изоҳ берар эканлар: «… унинг савобига эга бўлиш учун ва у кунга рағбат қилиб, уни қасд қилардилар», – деган сўзларни айтадилар (Фатҳул-Борий, 4-292).\nПайғамбар соллаллоҳу алайҳи васаллам Ошуро кунининг рўзасини фақат ўзлари тутибгина қолмай, балки бошқаларни ҳам шунга тарғиб қилардилар. Ибн Аббос разияллоҳу анҳумодан ривоят қилинган ҳадисда шундай дейилади: «Расулуллоҳ соллаллоҳу алайҳи васаллам Ошуро кунида, яъни (муҳаррамнинг) ўнинчи кунида рўза тутишга амр қилдилар» (Термизий ривоятлари; Албоний «Саҳиҳи сунани термизий»да 755-рақам билан бу ҳадиснинг саҳиҳлигини қайд қилганлар).\nПайғамбаримиз соллаллоҳу алайҳи васалламнинг Ошуро кунида рўза тутиб, саҳобаларни ҳам бу кунда рўзадор бўлишга буюришларининг сабаби Имом Бухорий томонидан ривоят қилинган қуйидаги ҳадисда баён қилинади.\nИбн Аббос разияллоҳу анҳумо айтадилар: «Набий соллаллоҳу алайҳи васаллам Мадинага келиб, яҳудийларнинг Ошуро кунида рўза тутаётганларини кўрганларида, улардан: «Бу қандай кун?» деб сўрадилар. Улар жавоб беришди: «Бу шундай яхши кундирки, бу кунда Аллоҳ Бани Исроилни душманларидан қутқарган. Бас, шу боис Мусо бу кунда рўза тутган». Шунда Набий соллаллоҳу алайҳи васаллам: «Бас, ундай бўлса, сизлардан кўра кўпроқ мен Мусога (яқин бўлишга) ҳақлироқман», – дедилар ва у кунда рўза тутиб, одамларни ҳам унинг рўзасини тутишга буюрдилар» (Бухорий ривоятлари, 1865-ҳадис).\nМуслим ривоятларида «Бу шундай яхши кундирки…» деган жумла ўрнида: «Бу шундай улуғ кундирки, унда Аллоҳ Мусо ва унинг қавмига нажот бериб, Фиръавн билан унинг қавмини сувга чўктирган», дейилади.\n«Бас, шу боис Мусо бу кунда рўза тутган», деган сўзга Муслим ривоятларида: «Бас, шу боис Мусо Аллоҳ таолога шукрона тарзида бу кунда рўза тутган. Шул сабаб, бизлар ҳам бу кунда рўза тутамиз», – деган қўшимча илова қилинган.\nБухорийнинг бошқа бир ривоятларида ҳадисдаги «одамларни ҳам унинг рўзасини тутишга буюрдилар», деган лафз бошқачароқ ифода қилинади: «Шунда (Набий соллаллоҳу алайҳи васаллам) асҳобларига шундай хитоб қилдилар: «Сизлар Мусога улардан (яҳудийлардан) кўра ҳақлироқсизлар, бас, бу кунда рўза тутинг!»»\nЎнинчи кунга қўшиб тўққизинчи кунда ҳам рўза тутишнинг мустаҳаблиги ҳақида\nАбдуллоҳ ибн Аббос разияллоҳу анҳумодан ривоят: «Пайғамбар соллаллоҳу алайҳи васаллам Ошуро кунида рўза тутиб, бошқаларни ҳам шунга буюрганларида, у кишига: «Ё Расулаллоҳ, бу кун яҳудий ва насронийлар улуғлайдиган кун», – дейишди. Шунда Расулуллоҳ соллаллоҳу алайҳи васаллам: «Келгуси йил келса, иншааллоҳ, тўққизинчи кунни (ҳам) тутамиз», – дедилар. Бироқ, келаси йил келгунча Ул зот соллаллоҳу алайҳи васаллам вафот қилдилар» (Муслим ривоятлари, 1916-ҳадис).\nИмом Нававий айтадилар: «Имом Шофеий ва у кишининг асҳоблари, Имом Аҳмад, Исҳоқ бин Роҳавайҳ ва бошқаларнинг сўзларига кўра, ўнинчи кунга қўшиб тўққизинчи кунда ҳам рўза тутиш мустаҳаб кўрилади. Чунки, Набий соллаллоҳу алайҳи васаллам ўнинчи кунда рўза тутганлар ва тўққизинчи кунда ҳам рўза тутишни ният қилганлар».\nНававий давом этадилар: «Шояд, ўнинчи кунга қўшиб тўққизинчи кунда ҳам рўза тутилишининг сабаби ўнинчи куннинг ўзида рўза тутиш билан яҳудийларга ўхшаб қолмаслик учун бўлса керак. Зеро, ҳадисда шунга ишора бор» (Шарҳу саҳиҳи муслим: 4-жилд, 267-268-саҳифалар).\nҲофиз Ибн Ҳажар айтадилар: «Баъзи аҳли илмлар Пайғамбар соллаллоҳу алайҳи васалламнинг «Саҳиҳи муслим»да келган «Агар келаси йилгача яшасам, албатта тўққизни тутаман», деган сўзлари ҳақида шундай дейдилар: Бу сўз иккита маънога далолат қилади. Биринчиси, Пайғамбар соллаллоҳу алайҳи васаллам бу билан ўнинчи кунни тўққизинчи кунга кўчирмоқчи бўлганлар. Иккинчиси эса, Ул зот бу сўзлари билан рўза тутишда тўққизинчи кунни ўнинчи кунга қўшишни ирода қилганлар. Бироқ, Набий соллаллоҳу алайҳи васаллам бу нарсаларни баён қилишдан илгари дорул-бақога риҳлат этганлари боис, эҳтиёт юзасидан ҳар икки кунни тутмоқ лозим бўлади» (Фатҳул-Борий, 4-294).\nЮқоридагилардан шу нарса ойдинлашадики, Ошурога қўшиб Тосуъо (тўққизинчи кун) рўзасини ҳам тутиш хуш кўрилади. Бунинг ҳикмати борасида уламолардан келган ривоятларнинг энг кучлиси Ошуро кунида яҳудий ва насронийларга мухолиф йўл тутишдир.\nБироқ, уламолар сўзларига кўра, ёлғиз Ошуро кунида рўза тутиш ҳам жоиздир. Ёлғиз Ошуро кунида рўза тутган одам ҳам, иншааллоҳ, хадисда башорат берилган мукофотга эришади, деб умид қиламиз. Негаки, «Муҳаррам ойида тутиладиган нафл рўзаларнинг энг таъкидлиси ва аниғи Ошуро кунидир. Ундан кейинги ўринда Тосуъо туради. Балки, у Ошурога эргашади. Агарда бир киши: «Нима учун Ошуро муҳаррам ойи рўзаларининг энг таъкидли куни?» – деса, унга жавобимиз шундай: Бунга сабаб шуки, у кунда Аллоҳ таоло Мусо ва унинг қавмига нажот берди ва Фиръавн билан унинг қавмини сувга ғарқ қилди… Баъзи уламоларга кўра, ўнинчи куннинг ўзида рўза тутишнинг бирон-бир кароҳияти йўқ, лекин бундай қилинса, мукаммал ажрга эга бўлинмайди» (Ибн Усаймийн, «Аш-шарҳул мумтиъ» 6-469, 471).\nБошқа бир тоифа аҳли илмлар эса «Ошуро кунида аҳли китобларга мухолиф бўлиш ундан бир кун олдин ва бир кун кейин, жами уч кун рўза тутиш билан ҳосил бўлади», деган фикрни илгари сурадилар ва бу фикрларига дастак сифатида пайғамбар соллаллоҳу алайҳи васалламдан ривоят қилинган қуйидаги ҳадисни келтирадилар: «Ошуро рўзасини тутинглар ва унда яҳудийларга хилоф бўлинглар: ундан бир кун олдин ва бир кун кейин рўза тутинглар». Бироқ, Албоний «Заъийфул-жамиъис-сағийр ва зиядатуҳу»да 3506-тартиб билан бу ҳадиснинг заифлигини қайд этганлар. Валлоҳу аълам…\nАллоҳим! Барчаларимизни ҳақ сўзни эшитиб, унга эргашувчилардан қил! Ўзинг улуғлаган нарсаларни улуғлагувчилардан қил! Барчамизни Ўзингнинг тоату ибодатингга боғлагин! Ибодат йўлларини бизга осон қил! Барчамизни гўзал ҳаёт билан ҳаётлантир! Амалларимизнинг хотимасини хайрли эт! Бандачилик билан содир қилаётганимиз катта-кичик гуноҳларимизни мағфират суви ила покла!\nАллоҳим! Қаршисида зулматлар ҳам нурафшон бўлган, у сабабли дунёю охират ишлари тартибга тушган Юзингнинг нури ила бизга ғазабинг ҳалол бўлишидан ёхуд қаҳринг устимизга тушишидан паноҳ сўраймиз!\nАллоҳим! То рози бўлгунингча сенга ҳамду саноларимиз бўлсин!\nВа ахиру даъваана анил-ҳамду лиллааҳи роббил-ааламийн!\n/ Кутубхона / Амал мавсумлари / Муҳаррам ойи ва Ошуро куни\nОлмасой → 07.10.2010 йил\nЯхши, манга ёқди.\nислом → 03.11.2014 йил\nсиздан Аллох рози булсин\nДилором → 04.11.2014 йил\nМухаррам ойи хакида бахслашиб колган эдик. Укиб аниклик киритиб олдим. Макола калбларга иликлик ва зиё бахш этади. Охиридаги дуо калималари инсонни оллохга интилишини кучайтириб, дуолар ижобат булишига умид боглайди. Маъноли каломларни маржонга тизган муаллифга РАХМАТ.\n“Улардан Аллоҳ рози бўлди, улар ҳам Аллоҳдан рози бўлдилар”\nАбдуллоҳ ибн Масъуд розияллоҳу анҳудан ривоят қилинади: Бир киши: «Ё Расулуллоҳ, қай бир гуноҳ Аллоҳ наздида энг катта гуноҳ ҳисобланади?» деб сўради. «Аллоҳ сени яратиб қўйган бўлсаю, сен Унга бошқа бировни тенг билиб ибодат қилишинг» дедилар\nИмом Молик ибн Анас раҳимаҳуллоҳ деди: “Суннат Нуҳнинг кемаси кабидир. Унга минган киши қутилади, ундан қолиб кетган киши ғарқ бўлади”\n(Суютий: “Мифтаҳул-жаннати фил-эътисом бис-суннати”).\n• Ҳаж ва нафс тарбияси\n• Таркибида желатин бўлган озиқ-овқатларни истеъмол қилиш\n• Бидъатчини мақтаган одамнинг ҳукми\n• Аллоҳнинг исмларини таржима қилиш


19 май 2022, Тошкент вақти: 20:14\nТрампнинг иккинчи импичменти бўйича Сенат тинглови - Вашингтон, 9 февраль, 2021\nАҚШ Сенати Трамп адвокатларининг Сенат собиқ президентга нисбатан импичмент иши бўйича маҳкама ўтказиш учун юридик ваколатга эга эмаслиги ҳақидаги иддаоларини рад этди.\nМазкур қарор 50 нафар демократ ва уларга қўшилган 6 нафар республикачилар томонидан ёқланди.\nДемократларга кўра, Трамп Капитолий биносига оломон ҳужумини келтириб чиқаргани учун жазоланмаса, импичмент жараёни ҳар қандай маънони йўқотади - бўлғуси президентларга лавозимдаги сўнгги кунларида ўз ҳокимиятини ҳеч қандай жавобгарликсиз суиистеъмол қилишига йўл очилади.\n“Сайловда ютқазган президент лавозимини сақлаб қолиш илинжида ўз ҳокимиятини суиистеъмол қилишига бундан ҳам ёрқинроқ мисолни ўйлаб топиш қийин”, дея республикачи сенатор Жо Негусдан иқтибос келтирмоқда Ассошиэйтед Пресс (AP) агентлиги.\n19-асрда яшаб ўтган АҚШнинг собиқ мудофаа вазири Уильям Белнап 1976 йилда порахўрлик айбловлари билан импичмент маҳкамасига тортилган эди. Белнап Сенат уни устидан маҳкамани бошлашига саноқли дақиқалар қолганда у истеъфога чиққанини эълон қилган. Белнап у ортиқ амалдор бўлмагани учун Сенат маҳкамасига тортилиши Конституцияга зид, деб иддао қилганди.\nСенаторлар бу иддаони рад этиб, импичмент маҳкамасини давом эттирган. Алалоқибат Белнап оқланган бўлса ҳам, демократларга кўра, бу прецедент Сенат шу йўсинда Трампни ҳам маҳкамага тортиши жоизлигини намойиш қилмоқда.\nТрампнинг адвокатлари Конституцияда импичмент маҳкамасига фақатгина амалдаги расмийлар тортилиши белгиланганлигини иддао қилганлар. Лекин ҳатто таниқли консерватор ҳуқуқшунослар ҳам Трамп маҳкамага тортилиши Конституцияга зид эмаслиги борасида демократлар билан ҳамфикрдир. Эндиликда эса, импичмент маҳкамаси учун “ягона масъул” бўлмиш АҚШ Сенати собиқ президент Дональд Трампга нисбатан бошлатилган импичмент жараёнини мамлакат конституциясига мувофиқ деб топди.\nТрамп адвокатлари ўртасидаги яққол тафовут\nТрамп ҳимояси тафовутларнинг яққол намойиши бўлди. Ҳимоя адвокат Брюс Касторнинг 40 дақиқага чўзилиб кетган чиқиши билан эсда қолди. Ягона диққатга сазовор нуқта Кастор Трамп тан олмаган нарсани тан олиши эди: президент Жо Байден ҳақиқатан ҳам сайловларда ғолиб бўлган.\n“Эски маъмурият ёқмаса, янги маъмуриятни танлай олишга АҚШ фуқароларининг ақли етади. Улар яқинда шундай қилди ҳам.”\nТрампнинг иккинчи адвокати Дэвид Шоен сўзга чиққанда, оҳанг дарҳол ўзгарди. Трампнинг биринчи импичмент маҳкамасини эслатиб юборадиган усулда Шоен демократиянинг муқаддас қадриятига беписандларча муносабатда бўлганликда демократларни айблади.\nШоен “импичмент жараёни қуролга айлантирилганлигини” қоралаб, демократларни Трамп яна президентликка сайланишининг олдини олиш орқали унинг миллионлаб тарафдорларини сиёсий жараёнлардан четлаштираётганликда айблади.\n“Тарихимизда бир маротаба кузатилган фитна каби, бу маҳкама ҳам мамлакатимизни иккига бўлиб юбориши мумкин”, дейди Шоен АҚШ фуқаролар урушини назарда тутиб.\nБу чиқишлардан ҳатто Трампнинг Сенатдаги эски иттифоқчилари ҳам ҳайратда қолди.\n“Биринчи адвокат жуда мужмал гапирди. Иккинчи адвокат яхшироқ гапирди. Лекин мен жуда кўп адвокатлар чиқишини, уларнинг далилларини кузатганман. Буларнинг чиқишлари кўрганларимнинг орасида энг яхшиларидан бўлмади”, - дейди республикачи сенатор Жон Корнин.\nДемократлар ўз даъвосини 6 январь куни Трамп тарафдорлари Капитолий биносига қилган ҳужумининг видео ва фотожамланмаси намойишидан бошлади. Жамланма Трамп ўз тарафдорларини “жон-жаҳди билан жанг қилиш”га чорлаши, “акси ҳолда, бу мамлакатдан маҳрум қолишлари” ҳақида огоҳлантириши билан бошланади. Шундан кейин оломон “Капитолийни заб этиш” ҳақида қичқира бошлайди. 13 дақиқалик видео Сенат мажлислар залида ўрнатилган мониторлар орқали кўрсатилди.\nКун воқеаларини хронологик кетма-кетликда намойиш қилиш орқали, импичмент жараёнига масъуллар ғалаён оқибатларини (ўша пайтда 6 киши нобуд бўлганди, 140 нафар полициячи жароҳат олганди) урғулашга ҳаракат қилди. Улар шунингдек Трампнинг фитна чиқарувчи чақириқларини унинг тарафдорларининг ҳатти-ҳаракатига боғладилар.\nҒалаёнлардан сўнг Трампнинг Twitter cаҳифаси ўчирилган эди. Унинг барча твитлари маҳкамага тақдим этилди.\nСенат собиқ президентни оғир жиноятда айбдор деб топиши керак, деган иддаони асослаш учун демократлар Трампнинг твитларига бафуржа мурожаат этди.\nТрамп бир твитида собиқ вице-президент Майк Пенсни сайловларни тан олмаслик ҳуқуқидан фойдаланмаётгани учун танқид қилган. Ҳолбуки, вице-президентда бундай ваколат йўқ эди.\n“Майк Пенс қилиниши керак бўлган нарсани қилиш учун ўзида журъат тополмади”, деб ёзган эди Трамп твитларнинг бирида. Майк Пенс эса ўша пайт “Пенсни осамиз” деб қичқираётган оломондан жон сақлаётган эди.\nЯна бир твитда эса, Трамп сайловдаги ғалаба ундан ўғирланганини айтиб, оломон хуружини оқлашга ҳаракат қилган.\n“Узоқ вақт ноҳақ камситилиб келинган фидойи ватанпарварлардан сайловдаги оламшумул ғалаба безбетларча ўғирланса мана шундай ҳодисалар рўй беради. Энди уйга тинч боринг. Бу кунни ҳамиша эсда тутинг”, деб ёзган Трамп.\nТрамп озод ва адолатли тарзда ўтган сайловларда ютқазган. Буни мамлакат бўйлаб барча сайлов комиссиялари тасдиқлаган. Трамп ва унинг тарафдорларининг судга қилган мурожаатлари ҳам асоссиз деб топилган.\nҚайта овоз бериш\nБешта республикачилардан бошқа барча республикачи сенаторлар ўтган ой Трамп импичмент жараёнини ўтказмаслик учун овоз берганди. Бу билан республикачилар партияси импичмент масаласида қандай позицияда турганини яққол намойиш қилган эди. Сешанба куни эса, олтинчи республикачи сенатор демократларга кўшилиб, импичмент жараёнини давом эттириш учун овоз берди.\n“Мен ҳар доим бетараф ҳакам бўлишимни айтиб келганман”, - дейди Билл Кассиди. Унинг таъкидлашича, ушбу овози Трампни айбдор деб топиш тарафдори эканлигини англатмайди. Шунчаки, демократлар ўз иддаосини асослаб бера олди, Трамп адвокатлари эса йўқ, деб ҳисоблайди у.\n“Демократлар уюшган ҳолда, ҳам прецедент, ҳам Конституция, ҳам ҳуқуқшуносларнинг фикрига асосланган ҳолда ўз далилларини тақдим этди. Трамп жамоаси эса уюшмаган ҳолда, гўё хижолат бўлгандек ўзини тутди”, - дейди Кассиди.\nТрампга импичмент эълон қилиниши учун қарорни Сенатдаги 100 аъзодан учдан бири, яъни 67 нафари ёқлаши шарт. Демократлар Сенатда собиқ президент импичменти учун бунча овоз йиға олиши амри маҳолдир.


Фарғонада ёшларни иш билан таъминлаш масаласи қандай ҳал этилмоқда? — Review.uz\nФарғона вилоятида 2019 йил якунлари бўйича жами 49 168 нафар ишсиз ёшлар рўйхатга олинган.\nФарғона вилоятида 2019 йил якунлари бўйича жами 49 168 нафар ишсиз ёшлар рўйхатга олинган бўлиб, 2020 йилнинг январь-май ойларида 28 мингга яқини, яъни 56% ишсиз ёшлар бандлиги таъминланган. Улардан: 7 900 нафари 1-сектор ҳиссасига, 7 041 – 2-секторга, 7 017 – 3-секторга, 5 857 – 4-секторга тўғри келади.\nЎз навбатида ишсиз ёшлар қуйидаги соҳаларга жалб этилди. Тадбиркорлик ва ишлаб чиқариш - 5 405 нафар ёш йигит-қизлар. Улардан 982 нафари тадбиркорликка йўналтирилиб, 38 млрд. сўм миқдорида имтиёзли кредитлар ажратилди. 1693 нафари – текстиль корхоналарида, 1516 нафари - хусусий секторда (МЧЖ, ЯТТ ташкил этилди), 1214 нафари - бошқа меҳнат турлари, яъни нонвойлик, чилангарлик, сартарошлик, косибчилик, ҳунармандчилик ва бошқа соҳаларда бандлиги таъминланди.\nИшсиз ёшлар бандлигини таъминлашда “Ҳар бир ёшга – бир гектар” дастури ҳам муҳим аҳамият касб этмоқда. Хусусан, вилоятнинг 11 854 нафар ёшлари қишлоқ хўжалиги соҳасига йўналтирилиб, 2 643 нафарига 10-30 сотихдан ер ажратиб берилди, жами 1 128 гектар. Шулардан 522 гектари адир ва текисликлардан, 606 гектари эса боғлар орасидан. Ушбу ажратилган ер майдонларининг 72 га - картошка, 172 - сабзавот, 189 га - полиз, 103 га - дуккакли, 345 га – мевали дарахтлар, 195 га – тут ва узум, 52 га - мойли экинлар экилди.


Озишнинг янги тури хақида эшитганмисиз? - Xasta.uz\nБош саҳифа » Касаллик » Хирургия » Озишнинг янги тури хақида эшитганмисиз?\nБариатрия – бу ошиқча вазнни камайтириш мақсадида ошқозон, ичак ёки иккаласини бирга хирургик ўзгартиришдир.\nТана вазн индекси (ТВИ) 40 кг/м2 катта бўлиши керак;\nТВИ 35 кг/м2 катта ва жиддий асоратлар бўлиши (масалан,қандли диабет, гипертония, қонда липидлар миқдори юқорилиги);\nОзишга бошқа чора-тадбирлар фойда бермаганда.\nБариатрик операция турлари\nХозирда бу операциялар икки катта гурухда қилинилади:\nОшқозоннинг хажмини кичрайтиришга қаратилган операциялар:\nОшқозон ичига баллон ўрнатиш\nБу яқинда пайдо бўлган усул. Ошқозонга шишириладиган баллон киритилади ва 6 ойгача ошқозонда туради. Мақсад: ошқозон хажмини камайтириб, тезроқ тўқлик хисси пайдо қилиш. Бу одатда радикал операциядан олдин ўтказилади.\nОшқозон юқори учдан бир қисмига силиконли бандаж қўйилади. Бунинг натижасида бандаждан тепа қисмда кичик ошқозон пайдо бўлади. Инсон овқатланганда жуда тез тўйиш хисси пайдо бўлади. Бу усул 20 йилдан бери қўлланилади. Аммо хозирда СЛИВ усулида ошқозонни резекция қилишга ўтилмоқда.\nСЛИВ (Sleeve) усулида ошқозонни резекцияси\nБунда ошқозонни бўйламасига кичик ичакка ўхшатиб қолдирилади ва қолган қисмини кесиб олиб ташланади. Жуда эффектив усул хисобланади.\nСЛИВ усулида кесиб олиб ташланадиган қисмни, ошқозонни ичига киризиб, тикиб қўйиш. Лекин бу усул кенг тарқалмаган ва хозирда текширув жараёнида.\nОшқозон ва оч ичакка анастомоз (улаш) ўрнатиш.\nБунда овқат хазм бўлмасдан ичакка тез ўтиб кетади ва озуқавий моддалар сўрилмайди:\nОшқозон тепа қисмини кичик холатида кесиб олинади ва уни оч ичакка тикиб қўйилади. Бунда хам ошқозон хажми кичраяди хам овқат хазм бўлмасдан тез ўтиб кетади.\nДеярли тепадаги операция билан бир хил. Фақат бунда оч ва ёнбош ичакни катта қисмини олиб ташланади. Шунинг учун қанча кўп овқат егани билан овқат хазм бўлмасдан тезда йўғон ичакка ўтади. Бу охирги икки операциядан кейин беморлар умрбод витамин ва минерал комплекслар ичиб юришлари керак.\nTags: Бариатрия, Гастропликация\nАввалги ёзувАкупунктура – фақатгина игна билан даволашми?\nКейингисиБаротравма хақида эшитганмисиз.\nБу мақолада битта изох бор\n26 Июл 2021 Ответить\nОшкозон кичрайтириш операцияси нечпул


Қадоқланган шарбатлар ҳақида билиш лозим бўлган...\n22.01.2018 17:43 0 519\nФото: «Твой Поваренок»\nБарчамиз кундалик ҳаётимизда турли номдаги қадоқланган шарбатларни ичамиз. Айниқса, туғилган кун, байрам тантаналарида у дастурхонимизнинг энг муҳим ичимлигига айланган, десак, адашмаймиз. Хўш, мазкур шарбатлар ҳақида нималарни билишимиз керак? Марҳамат, танишинг.\nБизнинг фикримизча: янги шарбатларни оч қоринга ичиб бўлмайди, акс ҳолда ошқозон бузилади.\nАслида: янги сиқилган шарбат ҳам бошқа ичимликлардан фарқ қилмайди. У хоҳ қадоқланган шарбат бўлсин, хоҳ кисель. Шарбат оч қоринга ичилганда ошқозон кислотаси ишлаб чиқариш яхшиланади, шу боис, уни аввал ичиб, сўнг овқатланган маъқул. Ошқозон касалликларига учраган инсонларга эса шарбатлар, айнисқа, ананасли, апельсинли шарбатлар ножўя таъсир кўрсатади.\nБизнинг фикримизча: болаларга мўлжалланган қадоқдаги шарбатлар, одатдагиларидан анча яхши, унинг таркибида шакар кам бўлади.\nАслида: «Болалар учун мўлжалланган» шарбатларнинг маркетинг хусусиятлари кўпроқ. Ундаги шакар таркибига келсак, одатдагилари билан бир хил миқдорда бўлади.\nБизнинг фикримизча: қадоқланган шарбатларнинг ҳеч қандай фойдаси йўқ.\nАслида: қадоқланган шарбатлар қайта ишлаш жараёнида кўп миқдорда С витаминини йўқотади. Янги сиқилган шарбатларда эса миқдори кўп бўлади. Шу боис унинг фойдаси унчалик йўқ. Жуда ҳам озғин ёки катта жисмоний куч сарфлайдиган инсонлар учун қадоқланган шарбатлар яхши натижа беради. Бошқалар учун бундай шарбатлар қонда шакар миқдорининг ва танадаги ёғ қатламининг кўпайишига олиб келади.\nБизнинг фикримизча: шиша идишдаги шарбат қадоқланганларига қараганда зарарли эмас.\nАслида: шарбат ундаги шакар миқдори сабаб зарарли. Шу боис, унинг қандай идишда экани аҳамиятсиз. Қолаверса, қадоқдаги шарбатлар қолганларига қараганда узоқ сақланади.\nХулоса қилиб айтганда, янги ёки қадоқланган шарбатми, иккиси ҳам яхши танлов. У мевалардан тайёрланади ва витаминларга бойдир. Шунинг учун соғлиғимиз учун уларнинг фақатгина фойдаси бор.\nЖамият 21/12, 11:38\nМевали шарбатлар болалар учун хавфли деб топилди


САЙЁР ҚАБУЛДАН СЎНГ МУАММОЛАР ҲАЛ ҚИЛИНМОҚДА - Яшнобод тумани ҳокимлиги\nСАЙЁР ҚАБУЛДАН СЎНГ МУАММОЛАР ҲАЛ ҚИЛИНМОҚДА\nКуни кеча пойтахтимизнинг Яшнобод тумани ҳокими Хожиакбар Тиллашайхов “Гўзал” маҳалла фуқаролар йиғинида фуқаролар билан сайёр қабул ўтказди. Унда туман раҳбарига турли соҳа ва тармоқ мутасаддилари ҳамроҳлик қилишди.\nТадбирда фуқаролар турли масалалардаги мурожаатлари билан иштирок этдилар.\nСайёр қабул жараёнида фуқароларнинг 17 та мурожаатлари тингланди, ундан 14 таси жойида ижобий ҳал этилди. Учта мурожаат бўйича эса тегишли чора-тадбирлар ва муддатлар белгиланди.\nЭътиборлиси, аксарият фуқаролар маҳалладаги иккита кўчада истиқомат қилувчи аҳолини ичимлик суви ҳамда канализация муаммоси кўп йиллардан бери қийнаб келаётгани юзасидан мурожаат қилишди. Сайёр қабулда мазкур муаммо ечимини топишга алоҳида аҳамият берилди.\nТуман ҳокими Хожиакбар Тиллашайхов мутасаддилар билан мурожаат бўйича жойига чиқиб, аҳволни пухта ўрганди ва унинг саъй-ҳаракати билан қисқа фурсатда тезкор амалий ишга қўл урилди. Махсус гуруҳлар тузилиб, зарур техника ва ишчилар билан таъминланди. Муаммоли икки кўчада қарийб бир километрлик масофага ичимлик суви қувурлари ётқизиш ҳамда канализация монтаж ишлари бошлаб юборилди. Бундан эса аҳоли беҳад мамнун бўлди.\nАйтиш керакки, бугун ҳар бир фуқаро учун барча давлат органлари ва ташкилотларининг эшиклари очиқ. Давлат идоралари раҳбарлари фуқароларнинг мурожаатларини сокин кабинетларда эмас, балки ижтимоий жараёнлар кечаётган паллада жойига бориб, реал ҳолатни ўрганмоқда. Сайёр қабулларда туман ҳокимлари, тегишли ҳудудий ташкилотлар раҳбарларининг иштирок этаётгани фуқароларнинг мурожаатлари, маҳаллаларга бириктирилган ишчи гуруҳларнинг уйма-уй юриб аниқлаган муаммоларини, ҳудудни ижтимоий-иқтисодий ривожлантириш йўлидаги тўсиқларни тезроқ аниқлаш ва ҳал этиш имкониятини бермоқда. Бу эса халқимиз қалбида бугунги кунидан мамнунлик, эртасига ишончни ошишига хизмат қилмоқда.\nPrevious Post:ҲОКИМ МАКТАБ ЎҚУВЧИСИНИ МЕТРО ҚУРИЛИШИГА ТАКЛИФ ҚИЛДИ\nNext Post:“ЯШНОБОД” СТАДИОНИ ҚУРИЛИШИДА HATKO КОМПАНИЯСИ БИЛАН ҲАМКОРЛИК ҚИЛИНАДИ


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Смартфонни тўғри қувватлантиришни ўрганамиз\t10:41, 10 октябрь 2016\tБатарея тўлиқ ўчганидан сўнггина уни қувватлантириш аккумулятор учун зарарли\nТелефонни қандай қувватлантириш керак? Батарея қуввати узоқ сақланиши учун бу амални қандай бажариш лозим? Мана шу каби саволлар деярли барча смартфон фойдаланувчиларини ўйлантиради. Ахир, смартфондан узоқ вақт фойдаланиш учун унинг батарея қуввати кучли бўлиши керак. Cadex аккумуляторларининг яратган Battery University компаниясининг сайтида аккумуляторларни тўғри қувватлантириш бўйича тўлиқ маълумотлар пайдо бўлди\nМақолани ўқиб чиқиб, аккумуляторларни тўғри қувватлантириш юзасидан шу пайтгача биз амал қилган қоидаларнинг тўғри ёки ноўрин эканлигини билиб олишингиз мумкин. Баъзилар батарея тўлиқ ўчганидан сўнггина уни қувватлантириш мумкин деб ҳисоблайди. Аслида эса бундай йўл тутиш аккумуляторга ўта зарарли. Мазкур қоида 15 йил аввал яъни портатив электроникага никель аккумуляторлар қўйилган пайтда долзарб эди. Ҳозир эса уларни литий-ионли батареяларга алмаштиришди, улар эса бутунлай бошқа хусусиятларга эга. 1. Батареяни тонггача электрга уланган ҳолда қолдириш мумкинми?\nБиз кўпинча телефонимизни ухлашдан аввал қувватлантиришга қўямиз ва уни тонгга қвадар қолдирамиз. Бу нотўғри. Бундай ҳоллардар телефон батареяси уч соатда қувватланиб бўлади. Қолган соатларда эса қувватлантирувчи мослама смартфоннинг қувватини 100 фоиз сақлаб қолиш учун уни яна қувватлантиришда давом этади. Бу эса батареяда “стресс” ҳолатини келтириб чиқаради ва унинг максимал қувватини пасайтиради. Мунтазам бу амални давом эттиираверсангиз смартфон тезда қувват оладиган бўлиб қолади. “Батарея қувватланиб бўлганидан сўнг уни эдектрдан узинг. Буни машғулотлардан сўнг дам олишни истайдиган мушаклар билан таққослаш мумкин. Дам олиш эса мушаклар оғримаслиги учун зарур”,— дейди мутахасислар.\n2. 100 фоиз қувватнинг ортидан қувманг. Литий-ионли батареяларни 100 фоиз қувватлантириш шарт эмас. “Литий-ионли батареяларни тўлалигича қувватлантириш шарт эмас. бунга зарурат йўқ. Яхшиси, акумуляторни ортиқча босимдан ҳитмоя қилиш учун уни тўлалигича қувватлантирмаслик керак”,—деб таъкидлайди мутахасислар. 3. Имкон қадар тез-тез қувватлантиринг.\nБу ишни автомобилда кетаётганда ёки офисда ҳам қилиш мумкин. Масалан, ҳар сафар тўлалигича қуввати тугаганидан сўнг 100 фоизгача қувват олиб, литий-ионли батарея қувватнинг атиги 500 циклини ушлаб тура олади. Мунтазам раившда қувватлантириладиган смартфон эса батарея қувватини 1500 циклгача ушлаб тура олади.\nМутахасисларнинг таъкидлашларича, батарея ҳаётини максимал даражада сақлаб туриш учун уни мунтазам равишда 40-80 фоиз қувватда ушлаб туриш керак. Агар сиз смартфондан маълум муддат фойдаланмасангиз, уни 50 фоизгача қувватлантирсангиз, бас. 4. Ҳаво ҳароратини назорат қилинг.\nТурли ҳаво ҳарорати ҳам батареяга таъсир кўрсатади. Масалан, иссиқда батарея ўз қувватини тезда йўқотади. Шунинг учун ҳам ёзнинг жазирамасида смартфонни салқин жойда сақлаш керак. Айниқса унинг машинада қолиб кетмаслигини таъминланг. Қишда ҳам худди шунингдек аккумулятор совиб кетмаслигини таъминланг. Уни куртканинг ташқи чўнтагида олиб юрмаслик тавсия этилади.


ЎзА - Бугун қайси янги қонун кучга кирди?\n10.04.2018 10:09 Чоп этиш версияси\nБугун қайси янги қонун кучга кирди?\nЎзбекистон Республикаси Президенти Шавкат Мирзиёев Қонунчилик палатаси томонидан 2018 йил 25 январда қабул қилинган, Сенат томонидан 2018 йил 29 мартда маъқулланган «Давлат харидлари тўғрисида»ги Қонунга 2018 йил 9 апрелда имзо чекди.\nУшбу қонун давлат харидларини тартибга солувчи ҳамда амалдаги мавжуд қарама-қаршиликларни ва эскирган нормаларни бартараф этишга қаратилган тўғридан-тўғри таъсир кучига эга ягона қонун ҳужжатини ўзида касб этади.\nКоррупцияга қарши курашишга йўналтирилганлик, давлат харидлари бозорида тадбиркорлик субъектларининг ҳалол рақобатли кураши учун шароитлар яратиш, ушбу соҳада давлат ва жамоатчилик назоратининг таъсирчан механизмларини таъминлаш мақсадида давлат харидларини электрон шаклга ўтказиш қонуннинг муҳим жиҳатларидир.\nМазкур қонуннинг қабул қилингани бюджет маблағларидан ва бошқа марказлаштирилган манбалардан, кредит ресурсларидан Ҳукумат кафолати остида имкон қадар самарали ҳамда оқилона фойдаланишга хизмат қилади. Бундан ташқари, давлат сектори маъқул муддатларда «нарх-сифат» ўртасида мақбул нисбат бўлган ҳолда зарур товарлар, ишлар ва хизматлар билан таъминланади.\nҚонун мамлакатимиз ижтимоий-иқтисодий ривожланиши жадаллашувига хизмат қилади.\nБугун матбуотда эълон қилинган мазкур қонун кучга кирди.


“Нефтчи”нинг муаммолари, режалари ва ўзгаришлар ҳақида ёхуд Баҳром Ҳайдаровдан жиддий муносабат\n26 июнь, 2018, 12:55\nСуперлигада яққол аутсайдерга айланиб, ҳали бирор марта ҳам ғалаба қозона олмаётган “Нефтчи” жамоаси мавсумнинг дастлабки қисмида йўл қўйилган хатолардан тўғри хулоса чиқарган ҳолда ёзги тайёргарликни давом эттирмоқда. Маълумки, чемпионат бошланганидан сўнг то шу кунга қадар клубда ҳар доимгидек бир қатор ўзгаришлар юз берди. Мураббийлар алмашди, раҳбари ҳам ишдан кетди. Айни пайтда эса Баҳром Ҳайдаров клубда бош мураббий сифатида фаолият олиб боряпти. Айтиш мумкинки, Ҳайдаров ва “Нефтчи” учун мавсумнинг қолган қисми жуда муҳим ҳисобланади. Чунки уларнинг йўқотадиган очколари қолмади. Аммо мураббий жамоасининг Суперлигада қолишига ишонмоқда. Биз билан мулоқот чоғида муваффақиятсизликнинг сабаблари, тайёргарлик, ўзгаришлар ҳақида гапирди.\n“Нефтчи”нинг муваффақиятсиз старти ҳақида\n- Йил бошида бизда ҳаммаси жойида эди, яхши ҳомийларимиз бор эди. Ўша пайтда Абдумалик Ҳакимов барча ишни бошқарганди. У ўзига берилган имкониятдан фойдаланишга ҳаракат қилди. Мен Абдумалик Ҳакимовга ҳам, Сергей Ковшовга ҳам ёрдам бериб юргандим. Ҳозирги натижаларга эса барчамиз бирдек айбдормиз. Муваффақиятсизликларга учраганимизда айбни футболчиларимизнинг савиясига боғладик. Лекин аслида бундай эмасди. Биз мураббиймиз ва ўйинчиларни ўзимиз танлаганмиз. Шунинг учун мағлубиятларга учраганимизда бунинг сабабини футболчиларнинг савиясига тўнкашимиз нотўғри. Айбни фақат ўзимиздан қидиришимиз керак. Ҳар доим вазиятга икки томонлама қараш керак. Масалан, биз ишонган футболчилар ҳам кутилган ўйинни кўрсата олишмади. Натижа яхши бўлмаяптими, демак ҳамма айбни аввало ўзидан қидириши керак. Агар мураббий футболчига ёки футболчи мураббийга айбни ағдарса, унда узоққа бора олмаймиз. Кўпчилик мутахассислар ва мухлисларнинг “Нефтчи”ни яхши шаклланганлигини айтишяпти. Аммо биз ҳужумларимизни якунига етказа олмаяпмиз. Шунинг учун кўпчилик томонидан яхши ҳужумчи олмаганлигимиз ҳақида танқидлар бўлди. Бизда Сушкин, Бобожонов сингари ҳужумчилар бор эди ва уларга ишонгандик. Бироқ улар мавсум бошланишида жароҳат олишди. Тўғри, бизда уларнинг ўрнини боса оладиган ўйинчилар бўлиши керак. Ушбу ҳужумчиларимизнинг ўрнида биз ўзимизнинг иқтидорли ёшларимизга ишонч билдирдик. Аммо уларга тажриба етишмади. Айнан баъзи учрашувларда жамоамизга тажриба камлик қилиб қолди. Агар ўйинларимизни таҳлил қилсангиз, уйда ва сафардаги беллашувларда рақибларимиз билан тенгма-тенг ўйнадик. Шунчаки, ўзимиз имкониятлардан фойдалана олмадик. Натижада бошқалар учун “Нефтчи” кучсиз жамоадек кўринди. Лекин олдимизда ҳали 17 та ўйин бор. Спортда ҳар доим фақат ғалаба учун курашилади.\n- Иккинчи даврага ишонч билан тайёргарлик кўряпмиз. Қачондир ҳар бир футболчи ҳам ўз фаолиятини бошлаган. Бизда эса келажаги порлоқ бўлган ўйинчилар кўп. Аслида ҳозирги футболчилар билан ёмон ўйин кўрсатмаяпмиз. Мухлислар ёшларимизни асосан ўйин кунлари кўришади. Биз эса улар билан ҳар куни биргамиз ва кимнинг қандай имкониятга эга эканлигини яхши биламиз. Йигитларимизнинг кундан-кунга ўсаётганини кўряпмиз. Айни пайтда “Локомотив”, “Қўқон-1912”, АГМК каби жамоалар бир қатор футболчиларимизни ўз сафларида кўришни хоҳлашяпти. Айтмоқчиманки, бизда Суперлигага мос ўйинчилар ўйнашяпти. Фақат бизга айрим тажрибали футболчилар етишмаяпти. Мураббий четдан туриб гапиргани билан майдоннинг ичида ҳам футболчиларга мураббий бўладиган ўйинчи бўлиши керак. Мен айни пайтда шундай ўйинчи топиш билан овораман. 4-5 нафар футболчига таклиф билан чиқдим. Ҳозирча уларнинг номларини айта олмайман. Чунки уларнинг ўз клублари билан шартномалари бор. Масалан, ўз жамоамда кўрмоқчи бўлган футболчилар “Навбаҳор”, “Локомотив”, АГМК, “Насаф” каби клубларда бор.\n“Нефтчи”ни тарк этаётган футболчилар\n- Алишер Саматов АГМК жамоасида ўйнашни хоҳлади. Биз унга тўсқинлик қилмадик. Унинг позициясида менда ўйинчи бор. Масалан, Жалил Кимсанов унинг жойида ўйнарди. Лекин жароҳати сабабли бизга ёрдам бера олмаётганди. Ҳозир эса анча яхши ҳолатда. Шунингдек, Аваз Агалиев, Суннат Эрматов, Даврон Маматов каби футболчилар ўзлари кетишни хоҳлашди. Эрматов билан Маматов кам ўйин амалиётига эга бўлишганди ва улар бошқа жамоада тўп суриш истагини билдиришди. Барибир улар жамоамизнинг асосий таркибига кира олишмасди. Шунинг учун кетишига рухсат бердим.\nБош мураббийликка тайёрмиди?\n- Ҳар бир мураббий катта мақсадларга интилади. Мен бунгача тўрт йил давомида “Нефтчи”нинг ўринбосарлар жамоасида ишладим. Лекин қандай ишлаганим ҳақида ўзимга баҳо бермайман. Лекин кун келиб “Нефтчи”га бош мураббий бўламан деган ниятим бор эди. Масалан, менинг ўрнимда бошқаси бўлганида ҳам шундай ният қилган бўларди, буни яширишнинг кераги йўқ. Шу боис ҳар доим ўзимни бунга тайёрлаб юрардим. Андрей Фёдоров, Мурод Исмоилов бош мураббий бўлиб ишлашганида мен ёшлар жамоасига устозлик қилардим ва мендан натижа талаб қилишмаган. Масалан, бугун ютишимиз керак ёки 3-ўринни эгаллашимиз шарт деган қатъий талабларни қўйишмасди. Фақат менинг олдимга футболчиларни тўғри тарбиялаш вазифасини юклашган. У ердаги тўрт йил мен учун катта мактаб бўлди. “Нефтчи”га бош мураббийликка ўтказишганида бунга тайёр эдим. Чунки менда қўрқув йўқ эди. Ахир ҳар бир мураббий ҳам қачондир фаолиятини бошлаган-ку. Ўринбосарлар жамоасида менга ёрдам бериб юрган Диёр Алижонов ҳам эндиликда асосий жамоада иш бошлади. Биз ҳеч қайси жамоага шунчаки енгилмаймиз. Қолган ҳар бир ўйин биз учун финалдек ўтади. “Нефтчи” Суперлигадан тушиб кетгани йўқ. Ҳали имкониятларимиз бор. Агар жамоанинг Суперлигада қолишига ҳаммамиз ишонсак натижага эришсак бўлади. Мабодо, мураббий сифатида “Нефтчи”ни барибир тушиб кетади дея Суперлигада қолишига ишонмаганимда бу ишга қўл урмасдим. Нимагадир ишоняпманки, шу ерда ишлаяпман.